Na  osnovu  člana  IV.  4.  a)  Ustava  Bosne  i  Hercegovine,  Parlamentarna  skupština  Bosne  i Hercegovine, na sjednici Doma naroda, održanoj 27. septembra 2004. godine, i na sjednici Predstavničkog doma, održanoj 23. septembra 2004. godine, usvojila je

ZAKON
O JAVNIM NABAVKAMA BOSNE I HERCEGOVINE
POGLAVLJE  I. OPĆE ODREDBE

ODJELJAK I.
OSNOVNI PRINCIPI I DEFINICIJE

Član 1.
(Svrha i predmet zakona)

(1) Ovim  zakonom  uspostavlja  se  sistem  javnih  nabavki  u  Bosni  i  Hercegovini,  prava,  dužnosti  i odgovornosti učesnika u postupcima nabavke i postupak kontrole javnih nabavki radi osiguranja:

a) najefikasnijeg načina korištenja javnih sredstava s obzirom na svrhu i predmet javne nabavke;
b) izvršenja nabavke i dodjeljivanja ugovora o javnoj nabavci, koji vrše ugovorni organi u skladu s postupcima utvrđenim ovim zakonom i
c) da,  pri  tome,  ugovorni  organi  preduzmu  sve potrebne mjere kako bi se osigurala pravična  i aktivna  konkurencija  među  potencijalnim  dobavljačima,  uz  ostvarivanje  jednakog  tretmana, nediskriminacije i transparentnosti.

(2) Javna nabavka odnosi se na nabavku roba, usluga i radova, a provode je “ugovorni organi” iz člana 3. ovog zakona u skladu s Pravilima utvrđenim u ovom zakonu i u pratećim podzakonskim aktima usvojenim u skladu s odredbama člana 53. ovog zakona.

Član 2.
(Definicije)

(1) “Hitni  postupak“  podrazumijeva  poseban  oblik  hitnog  ograničenog  postupka  koji  može  biti primijenjen  kada  poštivanje  propisanih  rokova  nije  moguće  zbog  hitnosti,  prijetnje  ugrožavanja okoliša ili više sile.

(2) “Kandidat” podrazumijeva dobavljača koji je podnio zahtjev za poziv da učestvuje u ograničenom ili pregovaračkom postupku.

(3) “Konkurs   za   izradu   idejnog   rješenja”   podrazumijeva   postupak   koji   ugovornom   organu omogućava  da  osigura,  uglavnom  u  oblastima  prostornog  uređenja,  urbanizma,  arhitekture  i građevinarstva  ili  obrade  podataka,  plan  ili  rješenje  koje  izabira  Konkursna  komisija  u  postupku konkurentskog nadmetanja sa ili bez dodjele nagrada.
 
(4) “Elektronska  sredstva”  podrazumijevaju  telegraf,  faks  ili  drugu  telekomunikacijsku  opremu namijenjenu za prijenos podataka.

(5) “Okvirni  sporazum”  podrazumijeva  sporazum  ograničenog  trajanja  između  ugovornog  organa  i dobavljača, a njegova je svrha utvrđivanje okvira za ugovore koji će se dodjeljivati u tom periodu, naročito u pogledu predmeta ugovora, a kada je to primjereno, i u pogledu predviđenih vrijednosti, obima ili količine, kao i cijene.

(6) “Subvencionirani ugovor” podrazumijeva dodjeljivanje ugovora o javnim nabavkama roba, usluga i radova koje ugovorni organi direktno ili indirektno subvencioniraju.

(7) “Pregovarački postupak” podrazumijeva postupak u kojem ugovorni organ pregovara o uslovima ugovora  s  jednim  ili  više  pozvanih  dobavljača.  Ovaj  postupak  može  se  provoditi  sa  ili  bez prethodnog  objavljivanja  obavještenja  o  nabavci,  isključivo  prema  uslovima  utvrđenim  u  ovom zakonu.

(8) “Otvoreni   postupak”   podrazumijeva   postupak   u   kojem   svaki   zainteresirani   dobavljač   može dostaviti ponudu.

(9) “Pretkvalifikacija”  podrazumijeva  postupak  u  kojem  ugovorni  organ,  na  osnovu  selekcionih kriterija definiranih u tenderskoj dokumentaciji, vrši izbor kvalificiranih kandidata, koji će se pozvati da dostave ponude u ograničenom ili pregovaračkom postupku.

(10) “Ugovor o javnoj nabavci usluga” podrazumijeva ugovor u pisanoj formi koji se zaključuje radi ostvarivanja finansijske koristi a odnosi se na osiguranje usluga koje nisu izuzete od ovog zakona. Ovaj  ugovor  nije  ugovor  o  nabavci  roba  ili  radova  definiranih  u  stavu  (10),  odnosno  (11)  ovoga člana. Usluge koje su izuzete od ovog zakona navedene su u Aneksu II., dio C, koji je sastavni dio ovog zakona. Ugovor o javnoj nabavci može biti:

a) Ugovor o javnoj nabavci, čiji su predmet i robe i usluge, ugovor je o javnoj nabavci usluga, ukoliko vrijednost odnosnih usluga prelazi vrijednost roba obuhvaćenih tim ugovorom.
b) Ugovor  o  javnoj  nabavci,  čiji  su  predmet  usluge,  ugovor  je  o  javnoj  nabavci  usluga.  On uključuje  i  radove  u  smislu  Aneksa  I.  ovog  zakona  koji  su  sporedni  u  odnosu  na  osnovni predmet ugovora.

(11) “Ugovor  o  javnoj  nabavci  roba”  podrazumijeva  ugovor  u  pisanoj  formi  koji  se  zaključuje  radi ostvarivanja finansijske koristi i odnosi se na kupovinu, leasing, zakup ili najamnu kupovinu, sa ili
bez opcije otkupa roba (sirovina, proizvoda, opreme i drugih predmeta bilo kojeg oblika i veličine), uključujući neophodnu pripremu mjesta izvođenja radova i usluga ugradnje.

(12) “Ugovor o javnoj nabavci radova” podrazumijeva ugovor u pisanoj formi koji se zaključuje radi ostvarivanja finansijske koristi, a za predmet ima ili izvođenje ili i izvođenje i projektiranje radova koji se odnose na neku od djelatnosti utvrđenih u Aneksu  I., koji je sastavni dio ovog zakona, ili realizaciju,  bez  obzira  na  sredstva,  posla  koji  odgovara  uslovima  utvrđenim  od  strane  ugovornog organa.  Pojam  “radova”  podrazumijeva  rezultat  gradnje  ili  građevinskih  radova  uzet  u  cjelini,  a koji je sam po sebi dovoljan za ispunjenje neke ekonomske ili tehničke funkcije.

(13) “Zahtjev”  podrazumijeva  pisani  dokument  kojim  dobavljač podnosi  zahtjev  za  poziv  za  učešće u ograničenom ili pregovaračkom postupku.

(14) “Ograničeni  postupak”  podrazumijeva  postupak  u  kojem  bilo  koji  dobavljač  koji  želi  postati kandidat može zahtijevati učešće i u kojem samo oni kvalificirani kandidati koje pozove ugovorni organ mogu dostaviti ponude.
 
(15) Pojmovi “dobavljač”, “pružalac usluga” i “izvođač radova” podrazumijevaju svakog privrednog
subjekta, koji može biti fizičko ili pravno lice ili grupa takvih lica koja na tržištu nudi robe, usluge ili radove.  Ukoliko  nije  drugačije  naznačeno,  pojam  “dobavljač”  podrazumijevat  će  “dobavljač”, “pružalac usluga” ili “izvođač radova”.

(16) “Ponuda” podrazumijeva dokument koji podnosi dobavljač i kojim nudi snabdijevanje proizvodima, pružanje usluga ili izvođenje radova pod uslovima koji su određeni od strane ugovornog organa.

(17) “Tenderska  dokumentacija”  podrazumijeva  dokumentaciju  kojom  se  opisuje  predmet  nabavke, uslovi ugovora i postupak izbora najpovoljnije ponude, a objavljuje je ili dobavljačima predstavlja ugovorni  organ.  Ova  dokumentacija  uključuje  obavještenje  o  nabavci,  poziv  na  dostavu  ponuda, tehničke specifikacije, nacrt ugovora i druge relevantne dokumente i objašnjenja.

(18) “Ponuđač” podrazumijeva dobavljača koji je dostavio ponudu.

(19) “Alternativna  ponuda”  podrazumijeva  ponudu  u  kojoj  se  nude  drugačije  karakteristike  predmeta ugovora u odnosu na one koje su navedene u tenderskoj dokumentaciji.

(20) “Pisani” ili “u pisanoj formi” podrazumijeva svaki izraz koji se sastoji od riječi ili brojeva koji se mogu pročitati, umnožiti i naknadno saopćiti, a također i informacije koje se prenose i arhiviraju uz pomoć  elektronskih  sredstava,  naravno  pod  uslovom  da  je  sadržaja  osiguran  i  da  se  potpis  može identificirati.

ODJELJAK II.
PRIMJENA ZAKONA

Član 3.
(Ugovorni organi)

(1) Pod ugovornim organom podrazumijeva se:

a) svaki   organ   uprave   na   nivou   Bosne   i   Hercegovine,   entiteta,   Brčko   Distrikta   Bosne   i Hercegovine,  odnosno  na  kantonalnom,  gradskom  ili  općinskom  nivou  (u  daljnjem  tekstu: organi na državnom ili lokalnom nivou uprave);
b) svaki  javni  subjekt  i/ili  privredno  društvo,  tj.  organ,  kako  je  to  definirano  u  stavu  (2)  ovog člana;
c) svako javno društvo/preduzeće koje obavlja neku od djelatnosti definiranih u stavu (3) ovog člana i nad kojim ugovorni organ može vršiti dominantan uticaj po osnovu vlasništva nad tim društvom/preduzećem, finansijskog učešća u tom društvu/preduzeću ili po osnovu Pravila o upravljanju tim društvom/preduzećem.

(2) Javni subjekt, tj. organ, u skladu sa stavom (1) tačka b) ovog člana, podrazumijeva svaki subjekt:

a) osnovan  u  posebnu  svrhu  zadovoljavanja  potreba  od  općeg  interesa,  a  nema  industrijski  ili komercijalni karakter,
b) koji ima svojstvo pravnog lica i
c) koji  većinskim  dijelom  finansiraju  organi  na  državnom  ili  lokalnom  nivou  uprave  ili  drugi javni  subjekti  definirani  u  ovom  stavu;  ili  u  kome  nadzor  nad  upravljanjem  vrše  organi  ili subjekti definirani u ovom stavu; ili koji ima upravni, upravljački ili nadzorni odbor u kojem su više od polovine članova imenovali organi na državnom ili lokalnom nivou uprave ili drugi javni subjekti definirani u ovom stavu.

(3) Djelatnosti koje obavljaju javna društva / preduzeća iz stava (1) tačka c) ovog člana sastoje se od:

a) osiguranja  ili  rada  fiksnih  mreža  s  ciljem  pružanja  javnih  usluga  u  vezi  s  proizvodnjom, transportom ili distribucijom:

1) vode,
2) električne energije ili
3) plina ili toplotne energije;
ili  snabdijevanja  takvih  mreža  vodom,  električnom  energijom,  plinom  ili  toplotnom energijom;

b) eksploatacije geografske lokacije sa svrhom:
1) istraživanja ili crpljenja nafte, plina, uglja ili drugih čvrstih goriva, ili 
2) smještaja  zračne,  morske  ili  riječne  luke  ili  drugih  terminala  za  prijevoznike u zračnom, morskom ili riječnom saobraćaju;

c) rada mreža koje pružaju usluge javnog prijevoza putem željeznice, metroa, tramvaja, trolejbusa, autobusa ili žičare;

d) osiguranja  ili  rada  javnih  telekomunikacionih  sistema  ili  pružanje  jedne  ili  više  javnih telekomunikacionih usluga.

(4) U  slučaju  da  neku  od  djelatnosti  definiranih  u  stavu  (3)  ovog  člana  osigurava  i  jedno  ili  više preduzeća koja nisu obuhvaćena definicijom iz stava (1) tačka c) ovog člana, Vijeće za konkurenciju će,  na  traženje  direktora  Agencije  za  javne  nabavke  a  po  osnovu  zahtjeva  odnosnog  ugovornog organa,  ocijeniti/izjaviti  da  li  je  tržište  za  datu  djelatnost  (“relevantno  tržište”)  konkurentno.  U slučaju  da  je  to  relevantno  tržište proglašeno konkurentnim,  direktor  Agencije  za  javne  nabavke predložit će izmjenu i dopunu ovog zakona, kojim se, u odnosu na konkretnu djelatnost, od obaveze poštivanja ovog zakona oslobađaju svi definirani ugovorni organi.

(5) Agencija  za  javne  nabavke  priprema  liste  kategorija  ugovornih  organa.  Ako  se  ugovorni  organ definiran u stavovima (1) do (3) ovog člana ne nađe na listi koju utvrdi Agencija za javne nabavke, on će, bez obzira na to, biti obuhvaćen ovim zakonom.

Član 4.
(Ugovori koji su predmet ovog zakona)

(1) Ugovorni organi dodijelit će ugovore o javnoj nabavci radova, roba i usluga u skladu s odredbama ovog zakona i njegovim podzakonskim aktima.

(2) Ovaj zakon također se primjenjuje na dodjeljivanje ugovora o javnoj nabavci radova, roba i usluga koje  ugovorni  organi  direktno  ili  indirektno  subvencioniraju.  Ugovorni  organ  koji  daje  takve subvencije dužan je osigurati poštivanje odredbi ovog zakona u slučajevima kada subvencionirani ugovor dodjeljuje neko drugo fizičko ili pravno lice, odnosno dužan je i sam poštivati odredbe ovog zakona u slučajevima kada dodjeljuje subvencionirani ugovor za ili u ime tih fizičkih ili pravnih lica.

(3) Okvirni sporazum koji se provodi u skladu s odredbama člana 32. ovog zakona se, u smislu ovog zakona, smatra ugovorom zaključenim u skladu s ovim zakonom.

Član 5.
(Ugovori na koje se ne primjenjuju odredbe ovog zakona)

(1) Sljedeći ugovori mogu biti izuzeti od primjene odredbi ovog zakona:
 
(a) ugovori koji se odnose na državne tajne, kao što je definirano relevantnim zakonima, drugim
propisima i upravnim odredbama važećim u Bosni i Hercegovini;
(b) ugovori   čije   izvršenje   mora   biti   popraćeno   posebnim   mjerama   sigurnosti,   u   skladu   s relevantnim   zakonima,   drugim   propisima   i   upravnim   odredbama   važećim   u   Bosni   i Hercegovini;
(c) ugovori  koji  se  dodjeljuju  u  skladu  sa  sporazumom  prema  kojem  se  primjenjuje  posebna procedura međunarodnih, kreditnih ili donatorskih subjekata;
(d) ugovori  iz  oblasti  odbrane  koji  se  odnose  na  proizvodnju  ili  trgovinu  oružjem,  vojnom opremom i namjenskim materijalom;
(e) kupovina ili iznajmljivanje, bilo kojim finansijskim sredstvima, zemljišta, postojećih objekata ili druge nepokretne imovine ili prava koja iz njih proističu.

(2) Koncesioni ugovori dodjeljuju se u skladu sa zakonima o koncesijama u Bosni i Hercegovini.

ODJELJAK III. ZAJEDNIČKE ODREDBE

Član 6.
(Vrijednosni razredi)

(1) Vrijednost  ugovora  o  javnoj  nabavci  procjenjuje  ugovorni  organ  na  početku  postupka  nabavke  u skladu  s  odredbama  od  stava  (5)  do  stava  (8)  ovog  člana.  Ta  vrijednost  odredit  će  koje  će  se poglavlje ovog zakona primjenjivati na postupak dodjele ugovora, u skladu s odredbama iz stava (2) i stava (3) ovog člana.

(2) Primarni, tj. domaći vrijednosni razredi:

a) Kada  je  vrijednost  ugovora  jednaka  ili  veća  od  30.000,00  KM  u  slučaju  roba  i  usluga,  ili 60.000,00 KM u slučaju radova, ugovorni organ primjenjivat će Pravila utvrđena u Poglavlju II. ovog zakona.
b) Kada je vrijednost ugovora niža od 30.000,00 KM u slučaju roba i usluga, ili 60.000,00 KM u slučaju radova, ugovorni organ primjenjivat će Pravila utvrđena u Poglavlju III. ovog zakona.

(3) Međunarodni vrijednosni razredi:
Kada je vrijednost ugovora u slučaju roba i usluga jednaka ili veća od 500.000,00 KM za državne organe ili 700.000,00 KM   za lokalne organe ili javne subjekte definirane u članu 3. stav (2) ovog zakona, ili u slučaju kada je vrijednost radova jednaka ili veća od 2.000.000,00 KM , postupak će, osim u  slučaju  usluga  nabrojanih  u  Aneksu  II.,  dio  B  ovog  zakona,  biti  otvoren  za  međunarodnu konkurenciju.  Ugovorni  organ  postupat  će  u  skladu  s  Pravilima  utvrđenim  u  Poglavlju  II.  ovog zakona, uz primjenu sljedećih odredbi:

a) objavljivanje  obavještenja  o  nabavci  iz  člana  20.  ovog  zakona  dopunjava  se  objavljivanjem sažetka obavještenja o nabavci na engleskom jeziku;
b) obavještenje  o  nabavci  će  također  biti  objavljeno  u  skladu  sa  stavom  (4)  člana  20.  ovog zakona;
c) rokovi  navedeni  u  članu  21.  stav  (5)  i  stav  (6)  tačka  a)  i  b)  ovog  zakona  se  u  svakom pojedinom slučaju produžavaju za 12 dana;
d) dva  roka  navedena  u  članu  21.  stav  (6)  tačka  c)  ovog  zakona  produžavaju  se  i  iznose  12, odnosno 10 dana.

(4) Vrijednosni razredi navedeni u ovom članu važit će do momenta njihove izmjene na način utvrđen u podzakonskim aktima.

(5) Vrijednost  ugovora  o  javnoj  nabavci  je  procijenjena  ukupna  vrijednost,  bez  uključenog  iznosa pripadajućih indirektnih poreza, koju plaća ugovorni organ za predmet ugovora.

(6) Osnov za izračunavanje vrijednosti okvirnog sporazuma je procijenjena maksimalna vrijednost, bez uključenog iznosa pripadajućih indirektnih poreza, svih ugovora predviđenih u datom periodu.

(7) Procjene iz stavova (5) i (6) ovog člana moraju biti važeće u vrijeme objavljivanja obavještenja o nabavci  ili,  u  slučajevima  kada  se  takvo  obavještenje  ne  zahtijeva,  u  momentu  u  kojem ugovorni organ započinje postupak dodjele ugovora.

(8) Ugovornim   organima   nije   dozvoljeno   dijeljenje   predmeta   ugovora   s   namjerom   izbjegavanja primjene  nabavnih  postupaka  utvrđenih  ovim  zakonom.  Ugovor  se  može  dijeliti  samo  ako  su  svi dijelovi  tako  podijeljenog  ugovora  predmet  istog  postupka  o  javnoj  nabavci,  koji  je,  u  skladu  s odredbama ovog zakona, odabran za taj cjelokupni ugovor.

Član 7.
(Komisija za nabavke)

(1) Za  provođenje  postupaka  javne  nabavke,  u  skladu  s  Poglavljem  II.  ovog  zakona,  ugovorni  organ obavezan je imenovati Komisiju za nabavke.

(2) Za provođenje postupaka javne nabavke, u skladu s Poglavljem III. ovog zakona, ugovorni organ može imenovati Komisiju za nabavke.

(3) Uspostavljanje i rad Komisije za nabavke regulirat će se podzakonskim aktima.

Član 8.
(Upotreba jezika)

Svi dokumenti navedeni u ovom zakonu koje, u vezi s postupcima dodjeljivanja ugovora propisanim ovim zakonom, ispostavljaju ugovorni organi ili koje podnose ugovornim organima sačinjavaju se na jednom od zvaničnih  jezika  u  Bosni  i  Hercegovini,  u  skladu  s  odredbama  člana  6.  stav  (3)  tačka  a)  ovog  zakona. Pored   toga,   tenderska   dokumentacija   može   se   pripremiti   i   na   engleskom   ili   bilo   kom   drugom odgovarajućem  jeziku,  s  tim da  se  pri  tome  mora  sačuvati  cjelovitost  sadržaja  informacija  iz  tenderske dokumentacije. Sažetak objave obavještenja o javnoj nabavci uvijek se može pripremiti na engleskom ili bilo kom drugom odgovarajućem jeziku za međunarodno objavljivanje – kao što je navedeno u članu 20. stav (4) i (5) ovog zakona.

Član 9.
(Povjerljivost)

Uvažavajući važeće propise o slobodnom pristupu informacijama u Bosni i Hercegovini:

a) Povjerljive   informacije   sadržane   u   bilo   kojoj   tenderskoj   ponudi,   koje   se   odnose   na komercijalne,  finansijske  ili  tehničke  informacije  ili  poslovne  tajne  ili  znanja  (know-how) učesnika tendera, ne smiju se ni pod kojim uslovima otkrivati bilo kom licu koje nije zvanično uključeno u postupak nabavke.
b) Nakon  javnog  otvaranja  tendera,  nijedna  informacija  vezana  za  ispitivanje,  pojašnjenje  ili ocjenu tendera i razmatranje ugovornog organa ili Komisije za nabavke ne smije se otkrivati nijednom učesniku tendera ili trećem licu prije nego što se odluka o dodjeli ugovora ne saopći pobjedniku tendera.

POGLAVLJE II.
POSTUPCI DODJELE UGOVORA U KATEGORIJI DOMAĆIH VRIJEDNOSNIH RAZREDA

ODJELJAK  I.
IZBOR POSTUPKA ZA DODJELU UGOVORA

Član 10.
(Vrste postupaka za dodjelu ugovora)

Ugovori  o  javnoj  nabavci  roba,  usluga  ili  izvršenju  radova  dodjeljuju  se  putem  jednog  od  sljedećih postupaka i prema uslovima navedenim u članu 11. ovog zakona:

a) otvoreni postupak;
b) ograničeni postupak s pretkvalifikacijom;
c) pregovarački postupak s objavljivanjem obavještenja o nabavci;
d) pregovarački postupak bez objavljivanja obavještenja o nabavci;
e) konkurs za izradu idejnog rješenja.

Član 11.
(Uslovi za primjenu postupaka dodjele ugovora)

(1) Ugovorni  organ  dodjeljuje  ugovor  na  osnovu  otvorenog  postupka,  osim  u  slučaju  da  su  ispunjeni uslovi iz stavova (2) i (5).

(2) U slučaju obimnih ili složenih nabavki, koje iziskuju provođenje postupka pretkvalifikacije, može se koristiti   ograničeni   postupak.   Ugovor   o   pružanju  konsultativnih   usluga   bit  će  dodijeljen  po procedurama ograničenog postupka.

(3) Ugovorni   organi   mogu   izuzetno   ugovore   dodjeljivati   putem   pregovaračkog   postupka,   nakon objavljivanja  obavještenja  o  javnoj  nabavci,  na  način  kako  je  to  niže  opisano.  Isključena  je mogućnost  primjene ovog postupka na ugovore koji na bilo koji način uključuju ili kojima prethodi konkurs za izradu idejnog rješenja.

Slučajevi dodjele ugovora nakon objavljivanja obavještenja o nabavci:

a) u  slučaju  kada  su  u  otvorenom  ili  ograničenom  postupku  dostavljene  samo  ponude  koje  ne ispunjavaju  postavljene  uslove  i  kada  je  ugovorni  organ  ponovio  postupak  s  odgovarajućim izmjenama  uslova  i  pri  tome  osigurao  da  ugovorni  uslovi  u  skorije  vrijeme  provedenog postupka nisu značajno promijenjeni;
b)  u  izuzetnim,  posebnim  slučajevima  ugovora  o  izvođenju  radova  ili  pružanju  usluga,  kada priroda  radova  ili  usluga  ili  rizici  koji  se  odnose  na  prethodno  navedeno  ne  dozvoljavaju prethodno utvrđivanje ukupnih cijena;
c)  kada se odnosi na ugovore o javnim nabavkama radova – za radove koji se izvode isključivo s ciljem istraživanja, testiranja ili razvoja, a ne s ciljem ostvarenja zarade ili nadoknade troškova istraživanja i razvoja.

(4) Ugovorni   organi   izuzetno   mogu   ugovore   dodjeljivati   putem   pregovaračkog   postupka   bez objavljivanja  obavještenja  o  nabavci,  u  niže  navedenim  slučajevima.  Isključena  je  mogućnost primjene ovog postupka na ugovore koji na bilo koji način uključuju ili kojima prethodi konkurs za izradu idejnog rješenja.

Slučajevi dodjele ugovora bez objavljivanja obavještenja o nabavci:

a) kod ugovora o javnim nabavkama radova, roba ili usluga:
1) u  slučaju  kada  nijedna  ponuda  ili  nijedna  odgovarajuća  ponuda  nije  dostavljena  u otvorenom  ili  ograničenom  postupku  i  kada  je  ugovorni  organ  ponovio  postupak  s odgovarajućim  izmjenama  uslova  i  pri  tome  osigurao  da  ugovorni  uslovi  u  skorije vrijeme  provedenog  postupka  nisu  značajno  promijenjeni  i  da  su  svi  ponuđači  koji zadovoljavaju minimum kvalifikacionih zahtjeva pozvani na pregovaranje;
2) kada  nijedan  zahtjev  za  učešće  u  ograničenom  postupku  nije  dostavljen  ili  nijedan kvalificirani kandidat nije zatražio učešće  u  ograničenom postupku  i  kada  je  ugovorni organ  ponovio  postupak  s  odgovarajućim  izmjenama  uslova  i  pri  tome  osigurao  da ugovorni uslovi u skorije vrijeme provedenog postupka nisu značajno promijenjeni;
3) kada zbog suštinskih, tehnički dokazivih ili umjetničkih razloga, ili zbog razloga koji se odnose na zaštitu ekskluzivnih prava, samo određeni dobavljači mogu izvršiti nabavku, pružiti usluge ili izvršiti radove i kada ne postoji druga mogućnost izbora;
4) kada  se  izuzetno,  zbog  dokazivih  razloga  krajnje  hitnosti,  prouzrokovane  događajima nepredvidivim  za  dati  ugovorni  organ,  ne  mogu  ispoštovati  ovim  zakonom  utvrđeni minimalni  rokovi  za  ubrzani  ograničeni  postupak.  Okolnosti  kojima  se  opravdava izuzetna hitnost postupka ne smiju se ni u kom slučaju moći dovesti u vezu s ugovornim organom.

b)  kod ugovora o javnim nabavkama roba:

1) kada su proizvodi u pitanju proizvedeni isključivo za svrhe istraživanja, eksperimentiranja,  proučavanja  ili  razvoja;  ova  odredba  ne  odnosi  se  na  količinsku (serijsku)  proizvodnju  s  ciljem  ostvarenja  zarade  ili  nadoknade  troškova  istraživanja  i razvoja;
2) za  dodatne  isporuke  koje  vrši  prvobitni  dobavljač,  a  koje  su  namijenjene  ili  kao djelimična zamjena redovnih isporuka ili ugradnji, ili kao proširenje postojećih isporuka ili ugradnji, kada su prethodni ugovori još uvijek na snazi, kada nema suštinskih izmjena u cijenama i drugim uslovima i kada bi promjena dobavljača obavezala ugovorni organ na  nabavku  materijala  različitih  tehničkih  karakteristika,  što  bi  rezultiralo  pojavom nekompatibilnosti   ili   disproporcionalnih   tehničkih   poteškoća   u   radu   i   održavanju; trajanje takvih ugovora kao i trajanje obnovljenih ugovora, kao opće pravilo, ne može biti duže od jedne godine računajući od dana dodjele inicijalnog ugovora;
3) za robe nuđene i kupljene na berzovnom tržištu;
4) za nabavku robe pod izuzetno povoljnim uslovima, ili od dobavljača koji je u postupku likvidacije  svojih  poslovnih  aktivnosti,  ili  od  potraživača  ili  vršioca  stečaja,  ili  u aranžmanu s povjeriocima, ili u sličnom postupku;

c)  u slučaju ugovora o javnim nabavkama usluga, kada odnosni ugovor slijedi nakon konkursa za izradu idejnog rješenja, provedenog u skladu s odredbama člana 43. i 44. ovog zakona, a ugovor se  dodjeljuje  pobjedniku,  odnosno  jednom  od  pobjednika  konkursa;  u  posljednjem  slučaju  svi pobjednici konkursa pozivaju se na učešće u pregovorima;

d)  u slučaju ugovora o javnim nabavkama usluga i radova:

1) za  dodatne  usluge  ili  radove  koji  nisu  uključeni  u  prvobitno  razmatrani  projekat  ili  u prvobitno zaključeni ugovor ali koji, usljed nepredviđenih okolnosti, postanu neophodni za  izvršenje  ili  izvođenje  u  njima  opisanih  usluga,  odnosno  radova,  i  kada  se  takve dodatne usluge ili radovi ne mogu tehnički ili ekonomski odvojiti od glavnog ugovora bez  većih  nepogodnosti  za  ugovorni  organ.  Međutim,  takvi  ugovori  jedino  se  mogu zaključiti s dobavljačem kome je dodijeljen glavni ugovor, a ukupna vrijednost ugovora dodijeljenih  za  dodatne  usluge  ili  radove  ne  može  preći  50%  od  vrijednosti  glavnog ugovora.
2) za  nove  usluge  ili  radove  koji  predstavljaju  ponavljanje  sličnih  usluga  ili  radova povjerenih dobavljaču kojem je isti ugovorni organ dodijelio raniji ugovor, uz uslov da
su takve usluge ili radovi u skladu sa osnovnim projektom za koji je bio dodijeljen prvi ugovor  u  skladu  s  otvorenim  ili  ograničenim  postupkom.  Na  mogućnost  vođenja postupka   ukazat   će   se   već   pri   raspisivanju   tendera   za   prvi   projekat,   a   ukupne procijenjene  troškove  kasnijih  usluga  ili  radova  ugovorni  organ  uzet  će  u  razmatranje prilikom procjenjivanja vrijednosti ugovora. Ovaj postupak može se primjenjivati samo tokom tri godine nakon zaključivanja prvobitnog ugovora.

(5) Konkurs  za  izradu  idejnog  rješenja  može  biti  otvoren  kada  ugovorni  organi  dodijele  ugovore  u skladu s članom 2. stavom (2) i članom 43. i 44. ovog zakona.

Član 12.
(Prestanak postupka dodjele ugovora)

(1) Kada je postupak dodjele ugovora pokrenut putem objavljivanja obavještenja o javnoj nabavci, on može biti okončan samo u sljedećim slučajevima:

a) nakon zaključenja ugovora ili okvirnog sporazuma;

b) nakon otkazivanja postupka o dodjeli ugovora iz jednog od sljedećih razloga:
1) nijedna ponuda nije dostavljena u određenom krajnjem roku;
2) nijedna od primljenih ponuda nije prihvatljiva;
3) cijene svih prihvatljivih ponuda su značajno veće od budžeta ugovornog organa;
4) broj  primljenih  prihvatljivih  ponuda  je  manji  od  tri  i  ne  osigurava  stvarnu konkurenciju za konkretni ugovor;
5) broj kvalificiranih kandidata je manji od tri i ne osigurava stvarnu konkurenciju za planirani ugovor;

c) postupak  dodjele  ugovora  otkazan  je  zbog  drugih  dokazivih  razloga  koji  su  izvan  kontrole ugovornog  organa  i  koji  se  nisu  mogli  predvidjeti  u  vrijeme  pokretanja  postupka  dodjele ugovora.

(2) Kada   je   postupak   dodjele   ugovora   otkazan   bez   dodjele   ugovora   ili   zaključivanja   okvirnog sporazuma,  potrebno  je  objaviti  obavještenje  o  otkazivanju,  koje  sadrži  informacije  u  skladu  s podzakonskim aktima.

ODJELJAK II.
ZAJEDNIČKE ODREDBE O TENDERSKOJ DOKUMENTACIJI I SPECIFIKACIJAMA

Član 13.
(Neophodne informacije)

(1) Ugovorni   organ   priprema   tendersku   dokumentaciju   u   skladu   s   odredbama   ovog   zakona   i podzakonskim  aktima.  U  tenderskoj  dokumentaciji,  ugovorni  organ  dat  će  potpune  informacije  o uslovima ugovora i postupcima dodjele ugovora, koji su ponuđačima dovoljni za pripremu svojih ponuda na stvarno konkurentskoj osnovi.

(2) Obavještenja o nabavci pripremljena u skladu s članom 19. ovog zakona čine sastavni dio tenderske dokumentacije.

(3) Tenderska  dokumentacija  sadržavat  će  jasne  i  odgovarajuće  informacije  za  odabrani  postupak dodjele ugovora. Tenderska dokumentacija, u najsažetijem obliku, sadržava sljedeće informacije, a prema detaljnijoj razradi koja će biti utvrđena podzakonskim aktima:

a) ugovorni organ;
b) odabrani postupak dodjele ugovora i podatak o tome da li se predviđa zaključivanje okvirnog
sporazuma;
c) opis datih proizvoda, usluga ili radova; iznos, obim ili količina;
d) količinske specifikacije, tehničke specifikacije, opis posla / zadatka;
e) mjesto izvršenja / obavljanja radova ili isporuke;
f) navođenje mogućnosti za podnošenje ponuda po lotovima;
g) rokovi za izvršenje / isporuku predmeta ugovora ili trajanje ugovora;
h) navođenje mogućnosti za podnošenje alternativnih ponuda (varijanti);
i) kriteriji  izbora  koji  ustanovljuju  minimalne  uslove  za  kvalifikaciju  kandidata  ili  ponuđača  i informacije za vršenje takve procjene;
j) kriteriji  za  dodjelu  ugovora  utvrđeni  kao  «ekonomski  najpovoljnija  ponuda»  ili  «isključivo najniža cijena»;
k) uslovi predloženog ugovora;
l) period važenja ponuda;
m) garancija za ponudu (za ozbiljnost ponude); garancija za dobro izvršenje posla i svako drugo traženo osiguranje za privremena plaćanja;
n) mjesto, datum i vrijeme za prijem zahtjeva za učešće;
o) mjesto, datum i vrijeme za prijem ponuda; p) mjesto, datum i vrijeme otvaranja ponuda; q) valuta u kojoj se izražavaju cijene;
r) informacija o kalkulaciji cijene;
s) zahtjev u pogledu upotrebe jezika.

(4) Tenderska  dokumentacija  bit  će  pripremljena  u  skladu  s  modelima  i/ili  standardnom  tenderskom dokumentacijom, a pripremit će je Agencija za javne nabavke.

(5) Prilikom pripreme tenderske dokumentacije, ugovorni organ poštivat će principe jednakog tretmana i nediskriminacije dobavljača. Ugovorni organ ne smije koristiti savjete bilo kojeg lica koje može imati  bilo  kakav  direktni  ili  indirektni  interes  za  ishod  postupka  dodjele  ugovora  ukoliko  je vjerovatno da to može uticati na stvarnu konkurenciju za odnosni ugovor.

(6) Ugovorni organ može napraviti izmjene i dopune tenderske dokumentacije pod uslovom da se one učine dostupnim zainteresiranim dobavljačima istog dana, a najkasnije pet dana prije roka utvrđenog za  prijem  zahtjeva  ili  ponuda.  U  slučaju  da  takve  izmjene  podrazumijevaju  bilo  kakvu  suštinsku promjenu  predmeta  ugovora,  rok  za  prijem  zahtjeva  ili  ponuda  će  se  shodno  tome  produžiti  i  to najmanje za sedam dana.

Član 14.
(Tehničke specifikacije)

(1) Tehničke  specifikacije  bit  će  nediskriminatorne  prema  dobavljačima  i  osiguravat  će  pravičnu  i aktivnu konkurenciju.

(2) Uvažavajući postojeće obavezujuće tehničke propise koji su definirani u zakonima o standardizaciji
u Bosni i Hercegovini, tehničke specifikacije pozivat će se na:

a) 1)  bh. standarde koji su u skladu s evropskim standardima, tehnička odobrenja ili zajedničke tehničke specifikacije koje se koriste u Evropskoj uniji; ili

2) međunarodnoprihvaćene standarde, tehničke propise ili norme; ili

3) druge bh. standarde ili druge reference tehničke prirode, uz napomenu da su prihvatljivi i proizvodi, usluge i radovi koji su u skladu s drugim standardima ili tehničkim referencama odobrenim od međunarodnopriznatih institucija za standardizaciju u drugim državama, a koji su barem suštinski ekvivalentni navedenim referencama.

b) ugovorni organ nema pravo odbiti ponudu na osnovu toga što ponuđeni proizvodi, usluge ili radovi  ne  ispunjavaju  postavljene  zahtjeve  u  pogledu  standarda  naznačenih  u  tehničkoj specifikaciji   ukoliko   ponuđač   u   svojoj   ponudi   može   dokazati   da   rješenja   koja   nudi zadovoljavaju  na  suštinski  ekvivalentan  način  zahtjeve  postavljene  u  tehničkoj  specifikaciji tenderske dokumentacije;

c) ili, kada ne postoje primjenjivi standardi, tehnički propisi ili norme do željenih funkcionalnih karakteristika ili zahtjeva za izvršenje posla, koji također obuhvataju i one koji se odnose na zaštitu  zdravlja  i  sigurnosti  građana,  kao  i  one  koji  se  odnose  na  zaštitu  okoliša;  ove karakteristike  ili  zahtjevi  moraju  biti  precizni  i  jasni  kako  bi  se  dobavljačima  omogućilo  da izrade  svoje  ponude,  a  ugovornom  organu  da  dobije  robe,  usluge  ili  radove  koji  će  ispuniti postavljene objektivne zahtjeve.

(3) Svaka  nedosljednost  u  tehničkim  propisima  u  Bosni  i  Hercegovini  zbog  eventualnih  razlika  u relevantnim entitetskim legislativama neće ni pod kojim uslovima biti razlog za odbijanje bilo koje ponude koja osigurava najmanje suštinsku ekvivalentnost ponuđenih proizvoda, usluga ili radova s referencama koje je zahtijevao ugovorni organ.

(4) Ugovorni  organ  odbit  će  sve  ponude  kojima  se  nude  robe,  usluge  ili  radovi  koji  suštinski  ne ispunjavaju tehničke specifikacije sadržane u tenderskoj dokumentaciji.

(5) Pozivanje  na  robe  određene  izrade  ili  izvora  snabdijevanja,  ili  na  određeni  proces,  ili  na  robne marke,  patente,  tipove  ili  određeno  porijeklo,  ili  proizvodnju,  radi favoriziranja  ili  eliminacije određenih   dobavljača,   proizvoda   ili   metoda   je   zabranjeno,   osim   kada   je   ugovorni   organ   u nemogućnosti da korištenjem objektivnih tehničkih specifikacija navede opis predmeta ugovora koji
je dovoljno precizan i u potpunosti razumljiv. U takvom slučaju ugovorni organ obavezan je navesti da  će  prihvatiti  proizvode,  usluge  ili  metode  koji  su  ekvivalentni  u  pogledu  njihovih  osobina dodavanjem izraza “ili ekvivalent”.

Član 15.
(Period važenja ponude)

(1) Period važenja ponude određuje ugovorni organ. Period važenja ne može biti kraći od navedenog u tenderskoj  dokumentaciji  i  ni  u  kom  slučaju  neće  biti  kraći  od  30  dana.  Ukoliko  se  u  ponudi  ne navede  period  njenog  važenja,  smatrat  će  se  da  ponuda  važi  za  period  naznačen  u  tenderskoj dokumentaciji.

(2) Tokom perioda važenja ponude, ugovorni organ može od dobavljača, u pisanoj formi, zahtijevati da produže  period  važenja  do  određenog  roka.  Svaki  dobavljač  ima  pravo  odbiti  takav  zahtjev  bez gubljenja prava u vezi sa osiguranjem ponude.

(3) Dobavljač koji pristane produžiti period važenja ponude i o tome u pisanoj formi obavijesti ugovorni organ produžava period važenja ponude i osigurava produženu garanciju za ponudu (za ozbiljnost ponude). Ponuda se ne može mijenjati. Ukoliko dobavljač ne odgovori na zahtjev ugovornog organa u  pogledu  produženja  perioda  važenja  ponude  ili  ne  produži  rok  važenja  ponude  ili  ne  osigura produženu garanciju za ponudu (za ozbiljnost ponude), smatrat će se da je dobavljač odbio zahtjev ugovornog organa.

Član 16.
(Osiguranje ponude. Osiguranje izvršenja ugovora)

(1) Ugovorni organ može zahtijevati da se efektivnost ponuda garantira putem odgovarajućih garancija za ponudu (za ozbiljnost ponude). Garancije za ponudu (za ozbiljnost ponude) neće iznositi više od 1 do 2% od ponuđenih cijena.

(2) Ugovorni organ može zahtijevati da se izvršenje ugovora garantira putem odgovarajućih garancija za izvršenje. Garancije za izvršenje neće iznositi više od 10% od vrijednosti ugovora.

(3) Ugovorni  organ  ne  može  odbaciti  garancije  za  ponudu  (za  ozbiljnost  ponude)  ili  za  izvršenje ugovora  na  osnovu  toga  što  garanciju  nije  izdao  privredni  subjekt  Bosne  i  Hercegovine,  pod uslovom da garancija za ponudu (za ozbiljnost ponude), garancije za izvršenje ugovora i institucija koja je izdala garanciju ispunjavaju uslove postavljene u tenderskoj dokumentaciji.

Član 17.
(Alternativne ponude)

(1) Ugovorni organ u tenderskoj dokumentaciji navodi da li odobrava alternativne ponude. Alternativne ponude mogu se dozvoliti samo onda kada je kriterij za dodjelu ugovora ekonomski najpovoljnija ponuda. U razmatranje se uzimaju jedino alternativne ponude koje zadovoljavaju minimalne uslove koje je postavio ugovorni organ.

(2) Pored minimalnih zahtjeva koje su alternativne ponude obavezne ispunjavati, ugovorni organ će u tenderskoj dokumentaciji navesti i sve ostale zahtjeve za njihovo podnošenje.

(3) U  postupcima  dodjele  ugovora  o  javnoj  nabavci  roba  ili  usluga,  ugovorni  organ  koji  je  odobrio podnošenje alternativnih ponuda ne može odbiti alternativnu ponudu samo na osnovu činjenice da bi ona vodila ka promjeni karaktera ugovora – od ugovora o javnoj nabavci usluga u ugovor o javnoj nabavci roba ili obrnuto.

Član 18.
(Davanje tenderske dokumentacije)

(1) Ugovorni organ može, kako je primjereno, dobavljačima dati tendersku dokumentaciju:

a) na zahtjev dobavljača;
b) zajedno s pozivom na dostavu ponuda;
c) objavljivanjem na web-stranici javnih nabavki u skladu s podzakonskim aktima ili korištenjem drugih elektronskih sredstava.

(2) Ugovorni  organ  će  dobavljačima  otpremiti  tendersku  dokumentaciju  u  roku  od  tri  dana  nakon prijema zahtjeva za dostavljanje tenderske dokumentacije. Ako na osnovu člana 21. stava (6) tačke c)  ovog  zakona  ugovorni  organ  skrati  rokove  određene  za  prijem  zahtjeva  za  učešće  i  za  prijem ponuda, rok za otpremu tenderske dokumentacije bit će smanjen na dva dana.

(3) Prilikom davanja tenderske dokumentacije, ugovorni organ će se u odnosu na dobavljače pridržavati principa  jednakosti  i  nediskriminacije.  Ugovorni  organ  ne  smije  dati  tendersku  dokumentaciju nijednom dobavljaču prije objavljivanja obavještenja o nabavci.

(4) Ugovorni  organ  može  za  sve  dobavljače  odrediti  jednaku  novčanu  naknadu  koja  se  plaća  za tendersku  dokumentaciju.  Novčana  naknada  će  pokrivati/uključivati  samo  stvarne  troškove kopiranja  i  dostavljanja  dokumentacije  dobavljačima.  Zainteresirani  dobavljači  imat  će  pravo  na uvid u tendersku dokumentaciju prije nabavke.

ODJELJAK III. TRANSPARENTNOST I JAVNOST

Član 19.
(Obavještenje o nabavci)

(1) Ugovorni   organ   objavit   će   obavještenje   o   javnoj   nabavci   o   razmatranom   ugovoru,   osim   u slučajevima   u   kojima   se   ugovor   dodjeljuje   u   pregovaračkom   postupku   bez   objavljivanja obavještenja o nabavci. Obavještenje o javnoj nabavci će svim zainteresiranim dobavljačima pružiti dovoljno  informacija  koje  će  im  omogućiti  da  ocijene  da  li  žele  dostaviti  ponudu  za  razmatrani ugovor.

(2) Obavještenje  o  javnoj  nabavci  sadržavat  će  kratku  informaciju  u  skladu  s  relevantnim  bitnim informacijama iz tenderske dokumentacije spomenute u članu 13. ovog zakona i sastojat će se od maksimalno 650 riječi.

(3) Obavještenje  o  nabavci  će,  u  pogledu  informacija  koje  sadrži  i  forme  u  kojoj  se  sastavlja,  biti  u skladu s odredbama podzakonskih akata.

Član 20.
(Objavljivanje obavještenja)

(1) Sva  obavještenja  o  javnoj  nabavci,  obavještenja  o  dodjeli  ugovora  i  obavještenja  o  poništenju ugovorni organ objavljuje u “Službenom glasniku Bosne i Hercegovine”. Obavještenja objavljena u “Službenom glasniku Bosne i Hercegovine” objavljuju se i na web-stranici javnih nabavki dostupnoj putem Interneta.

(2) Formu  i  obrazac  obavještenja  koja  se  objavljuju  u  “Službenom  glasniku  Bosne  i  Hercegovine” odredit  će  Agencija  za  javne  nabavke  u  saradnji  s  Redakcijom  “Službenog  glasnika  Bosne  i Hercegovine”.

(3) Obavještenja  o  nabavci,  obavještenja  o  dodjeli  ugovora  i  obavještenja  o  poništenju  procedure ugovorni organi mogu objaviti i u drugim publikacijama ili na web-stranicama koje nisu navedene u stavu  (1)  ovog  člana.  Takva  obavještenja  ne  smiju  se  objavljivati  u  drugim  publikacijama  niti  na drugim  web-stranicama  prije  datuma  njihovog  objavljivanja  u  “Službenom  glasniku  Bosne  i Hercegovine”, a ne smiju sadržavati ni dodatne ili bilo koje druge informacije osim onih objavljenih u “Službenom glasniku Bosne i Hercegovine”.

(4) U slučaju ugovora čija vrijednost prelazi vrijednost međunarodnih vrijednosnih razreda iz stava (3), člana  6.  ovog  zakona,  obavještenje  o  nabavci  obavezno  se  treba  objaviti  ili  u  novinama  s međunarodnim  opticajem  ili  na  web-stranici  javnih  nabavki  sigurno  dostupnoj  u  inozemstvu,  u skladu s odredbama podzakonskih akata.

(5) Međunarodno objavljivanje određeno u stavu (4) ovog člana može se koristiti i u slučaju ugovora čija vrijednost ne prelazi iznos međunarodnih vrijednosnih razreda.

Član 21.
(Minimalni rokovi za podnošenje zahtjeva i ponuda)

(1) Ugovorni  organ  utvrđuje  mjesto,  datum i  sat  za  podnošenje  zahtjeva  za  učešće  u  ograničenom ili pregovaračkom postupku, i/ili za podnošenje ponuda.

(2) U  slučaju  prijema  zahtjeva  ili  ponude  nakon  određenog  datuma  i  sata,  oni  se  dobavljaču  vraćaju neotvoreni.

(3) Minimalni  rokovi  za  prijem  zahtjeva  ili  ponuda  računaju  se  od  dana  objavljivanja  obavještenja  o nabavci u “Službenom glasniku Bosne i Hercegovine” ili od datuma otpreme poziva za dostavljanje ponuda pretkvalificiranim kandidatima.

(4) Minimalni rokovi za prijem zahtjeva ili ponuda koje je odredio ugovorni organ ne mogu biti kraći od rokova definiranih u ovom članu i dovoljno su dugi kako bi zainteresiranim stranama dali dovoljno vremena  za  sastavljanje  i  podnošenje  ponuda.  Prilikom  određivanja  ovih  rokova,  ugovorni  organ uzima u obzir kompleksnost uslova ugovora i vrijeme potrebno za sastavljanje zahtjeva i ponuda.

(5) U slučaju otvorenog postupka, minimalni rok za prijem ponuda ne može biti kraći od 28 dana od datuma objave obavještenja o nabavci u “Službenom glasniku Bosne i Hercegovine”.

(6) U slučaju ograničenog ubrzanog ili pregovaračkog postupka:

a) krajnji  rok  određen  za  prijem  zahtjeva  za  učešće  ne  može  biti  kraći  od  18  dana  od  datuma objave obavještenja o nabavci u “Službenom glasniku Bosne i Hercegovine”;

b) krajnji rok određen za prijem ponuda u slučaju ograničenog postupka ne može biti kraći od 28 dana od datuma otpreme poziva za dostavljanje ponuda pretkvalificiranim kandidatima;

c) u slučajevima kada su ispunjeni uslovi za primjenu ubrzanog ograničenog postupka, ugovorni organ ima pravo utvrditi rok za prijem zahtjeva koji nije kraći od osam dana i rok za prijem ponuda koji nije kraći od pet dana.

(7) Ako  iz  bilo  kojeg  razloga  tenderska  dokumentacija  ili  neki  njeni  dijelovi  nisu  dostavljeni  u određenom roku, a blagovremeno su zatraženi, ili ako se nakon osiguranja tenderske dokumentacije pokaže da se ponude mogu pripremiti samo nakon posjete mjestu izvođenja ili nakon pregleda na licu  mjesta  dokumenata  koji  podržavaju  tendersku  dokumentacijiu,  rokovi  za  prijem  ponuda produžavaju  se  za  period  od  najmanje  sedam dana,  kako  bi  se  omogućilo  da  svi  dobavljači  budu upoznati sa svim informacijama koje su neophodne za sastavljanje ponude.

(8) Zainteresirani dobavljači mogu u pisanoj formi od ugovornog organa tražiti pojašnjenje tenderske dokumentacije  blagovremeno  i  najkasnije  deset  dana  prije  isteka  roka  za  podnošenje  zahtjeva  i ponuda.   Ugovorni   organ   odgovorit   će   u   pisanoj   formi,   pridržavajući   se   principa   stvarne konkurencije  u  postupku  dodjele,  a  odgovor  će  biti  otpremljen  svim  kandidatima  ili  ponuđačima najkasnije  pet  dana  prije  isteka  roka  za  podnošenje  zahtjeva  ili  ponude.  Ako  odgovor  ugovornog organa  dovede  do  izmjena  tenderske  dokumentacije,  ugovorni  organ  će,  u  skladu  sa  stavom  (5), člana  13.  ovog  zakona,  produžiti  rok  za  podnošenje  zahtjeva  ili  ponude  najmanje  za  period  od sedam dana.

(9) Zahtjeve  ili  ponude  mogu  podnositi  pojedinačni  dobavljači  kao  i  grupe  dobavljača,  kako  je  to utvrđeno u stavu (14), člana 2. ovog zakona. Od takvih grupa neće se tražiti da osnuju novo pravno lice  kako  bi  dostavile  zahtjeve  ili  ponudu,  ali  će  one  preuzeti  solidarnu  odgovornost  za  svoje obaveze.

(10)   Ugovorni organ u tenderskoj dokumentaciji navodi da se zahtjevi ili ponuda obavezno podnose u pisanoj formi i da ih treba potpisati lice koje je ovlastio dobavljač. Ugovorni organ također zahtijeva da se ponude dostavljaju u jednoj zatvorenoj koverti s potpisom i pečatom, osim u slučaju ponuda za konsultantske usluge koje se dostavljaju u dvije koverte u skladu s odredbama podzakonskih akata. Stranice ponude (s dodacima) treba da budu numerirane. Garantni dokumenti, spomenuti u članu 16. ovog zakona, mogu biti neuvezani i bez numeriranih stranica.

(11)   Na zahtjev dobavljača, ugovorni organ osigurava potvrdu o prijemu ponude uz navođenje datuma i vremena prijema.

ODJELJAK IV.
KVALIFIKACIJA, SELEKCIJA I DISKVALIFIKACIJA

Član 22.
(Provjeravanje kvalifikacija dobavljača)

(1) U  skladu  s  minimumom  zahtijevanih  kvalifikacionih  uslova  koje  kandidati  i  ponuđači  treba  da ispunjavaju, a koji su utvrđeni u tenderskoj dokumentaciji, ugovorni organ ocjenjuje i provjerava da li je kandidat ili ponuđač kompetentan, pouzdan i sposoban da izvrši ugovor.

(2) U skladu sa stavom (1) ovog člana, ugovorni organ u tenderskoj dokumentaciji navodi kriterije za selekciju  i  time  uspostavlja  minimum  zahtjeva  za  kvalifikaciju  kandidata  ili  ponuđača  u  pogledu njihove  lične  situacije  u  skladu  s  članom  23.  ovog  zakona,  njihovu  podobnost  za  obavljanje profesionalne djelatnosti u skladu s članom 24. ovog zakona, njihovo ekonomsko i finansijsko stanje u skladu s članom 25. ovog zakona, te njihove tehničke i/ili profesionalne sposobnosti u skladu s članom 26. ovog zakona. Ugovorni organ u tenderskoj dokumentaciji od kandidata i ponuđača traži obaveznu  dostavu  informacija  i  dokumenata  koji  dokazuju  da  njihove  kvalifikacije  odgovaraju onima koje zahtijeva ugovorni organ u skladu s članovima 23. do 26. ovog zakona.

(3) Minimum  kvalifikacionih  uslova  koje  je  ugovorni  organ  odredio  za  kandidate  i  ponuđače  i  broj dokumenata koji su potrebni za njihovo dokazivanje obavezno treba da budu srazmjerni predmetu ugovora i usklađeni s njim. Oni ne smiju imati ograničavajući efekat na konkurenciju i moraju biti razumni, jasni i precizni. Ugovorni organ će od dobavljača zahtijevati samo one informacije koje su neophodne  da  bi  se  utvrdilo  da  li  dobavljač  zadovoljava  kvalifikacione  uslove  koje  je  postavio ugovorni  organ.  Ovi  uslovi  ne  smiju  onemogućavati  ostvarivanje  prava  dobavljača  na  zaštitu intelektualne svojine i poslovnih tajni.

(4) Ugovornom organu nije dozvoljeno odbiti zahtjev za učešće ili ponudu isključivo na osnovu toga što su podneseni ili od pravnog od fizičkog lica.

(5) Samo   onim   kandidatima   ili   ponuđačima   čije   kvalifikacije   zadovoljavaju   selekcione   kriterije uspostavljene u tenderskoj dokumentaciji bit će dozvoljeno da nastave postupak javne nabavke.

Član 23.
(Ograničenja za učešće dobavljača u postupku javne nabavke)

(1) Ugovorni  organ  će,  u  tenderskoj  dokumentaciji,  predvidjeti  da  zahtjev  za  učešće  u  ograničenom postupku ili ponuda moraju biti odbijeni u slučaju da je kandidat, odnosno ponuđač:

a) pod  stečajem  ili  pred  likvidacijom,  ili  je  ušao  u  određeni  aranžman  s  povjeriocima,  ili  je obustavio ili ograničio poslovne aktivnosti, ili je u analognoj situaciji koja proističe iz sličnog postupka u skladu s relevantnim zakonima i propisima u Bosni i Hercegovini ili u zemlji u kojoj je registriran;
b) predmet  postupaka  za  proglašenje  stečaja,  za  izdavanje  naloga  za  prisilnu  likvidaciju  ili postizanja  sporazuma  /  aranžmana  s  povjeriocima,  ili  bilo  kojeg  drugog  sličnog  postupka  u skladu  s  relevantnim  zakonima  i  propisima  u  Bosni  i  Hercegovini  ili  u  zemlji  u  kojoj  je registriran;
c) osuđen  u  sudskom  postupku  za  kršenje  zakona  u  smislu  njegovog  poslovnog  ponašanja  u periodu od  pet godina, koji je prethodio datumu podnošenja zahtjeva ili ponude;
d) proglašen krivim za ozbiljan profesionalni prekršaj od  strane nadležnog suda u periodu od  pet godina i da je taj prekršaj prethodio datumu podnošenja zahtjeva ili ponude;
e) nije  ispunio  obaveze  u  vezi  s  plaćanjem  doprinosa  za  socijalno  osiguranje  u  skladu  s relevantnim zakonskim odredbama u Bosni i Hercegovini ili zemlji u kojoj je registriran;
f) nije ispunio obaveze u vezi s plaćanjem poreza u skladu s relevantnim zakonskim odredbama u Bosni i Hercegovini ili zemlji u kojoj je registriran;
g) propustio da dostavi ili dostavio pogrešne informacije na traženje prema članovima 23. do 26. ovog zakona.

(2) U  slučajevima  kada  ugovorni  organ  od  kandidata  ili  ponuđača  zahtijeva  da  pruži  dokaze  da  se nijedan slučaj iz stava (1), tačke a), b), c), e) ili f) ovog člana ne odnosi na njih, ugovorni organ dužan je da kao zadovoljavajuće prihvati sljedeće dokaze:

a) u slučajevima iz stava (1), tačke a), b) ili c) ovog člana, osiguranje izvoda iz sudskog registra ili  ekvivalentnog  dokumenta  koji  je  izdao  nadležni  sudski  ili  upravni  organ  u  Bosni  i Hercegovini,  ili  u  zemlji  porijekla  ili  zemlji  iz  koje  to  lice  dolazi,  a  koji  pokazuje  da  su postavljeni zahtjevi ispunjeni; takvi dokumenti ne mogu biti stariji od tri mjeseca;
b) u slučajevima iz stava (1), tačke e) ili f) ovog člana, uvjerenje koje nije starije od tri mjeseca a izdao ga je nadležni organ u Bosni i Hercegovini ili nadležni organ odnosne države.

(3) Agencija  za  javne  nabavke  sastavit  će  listu  organa  u  Bosni  i  Hercegovini  koji  su  nadležni  za izdavanje dokumenata iz stava (2) ovog člana.

Član 24.
(Sposobnost obavljanja profesionalne djelatnosti)

Ugovorni organ u tenderskoj dokumentaciji može od kandidata, odnosno ponuđača zahtijevati da dokažu svoju  registraciju  u  relevantnim  profesionalnim  ili  drugim  relevantnim  registrima  zemlje  u  kojoj  su registrirani  ili  da  osiguraju  posebnu  izjavu  ili  referencu  kojom  se  dokazuje  njihovo  pravo  da  obavljaju relevantnu profesionalnu djelatnost.

Član 25.
(Ekonomska i finansijska podobnost kandidata ili ponuđača)

(1) U tenderskoj dokumentaciji ili, ako je to primjereno, u dijelu tenderske dokumentacije koji se odnosi na pretkvalifikaciju, ugovorni organ utvrđuje minimalne uslove u pogledu ekonomske i finansijske podobnosti kandidata ili ponuđača i, kao dokaz da su ti uslovi ispunjeni, od njih može zahtijevati da osiguraju jednu ili više od niže navedenih referenci:

a) odgovarajuća  bankovna  pisma  ili,  kada  je  to  primjereno,  dokaz  o  postojanju  odgovarajućeg osiguranja od profesionalnog rizika;
b) poslovne  bilanse  ili  izvode  iz  poslovnih  bilansa,  ukoliko  je  objavljivanje  poslovnog  bilansa zakonska obaveza u zemlji u kojoj je dobavljač registriran;
c) izjavu  o  ukupnom  prometu  dobavljača  i,  kada  je  to  primjereno,  o  prometu  u  segmentu poslovanja koji je predmet ugovora, za period ne duži od tri posljednje finansijske godine za koje  se  raspolaže  podacima,  ili  od  datuma  registracije,  odnosno  početka  poslovanja  u predmetnom segmentu, ako je dobavljač registriran, odnosno počeo s radom prije manje od  tri godine;
d) bilans  uspjeha  za  period  ne  duži  od  tri  posljednje  finansijske  godine  za  koje  se  raspolaže podacima,  ili  od  datuma  registracije,  odnosno  početka  poslovanja  u  predmetnom  segmentu, ako je dobavljač registriran, odnosno počeo s radom prije manje od tri godine.

(2) Ugovorni organ u tenderskoj dokumentaciji precizira koju referencu ili reference kandidati, odnosno ponuđači moraju osigurati da bi dokazali svoju ekonomsku i finansijsku podobnost.

Član 26.
(Tehnička i profesionalna sposobnost)

(1) Ugovorni   organ   utvrđuje   minimalne   zahtjeve   u   pogledu   tehničke,   odnosno   profesionalne sposobnosti kandidata ili ponuđača koje oni treba da ispunjavaju u skladu sa stavovima (2), (3), (4) i (5) ovog člana. Stoga se od njih zahtijeva da osiguraju jedan ili više dokaza iz stavova (2), (3), (4) i (5) ovog člana.

(2) U postupcima za dodjelu ugovora o javnoj nabavci roba, dokazi o tehničkoj sposobnosti kandidata, odnosno ponuđača mogu se osigurati na jedan ili više od sljedećih načina:

a) lista glavnih isporuka dobavljača izvršenih u posljednje dvije do tri godine, s vrijednostima, datumima i primaocima uz osiguranje dokumenata u formi potvrda izvršenih isporuka koje su izdali primaoci ili, ukoliko se takve potvrde ne mogu osigurati iz razloga izvan dobavljačeve kontrole, samo uz izjavu dobavljača o izvršenim isporukama;
b) opis  tehničke  opremljenosti  i  osposobljenosti  dobavljača,  mjere  za  osiguranje  kvaliteta  i njegovu opremljenost i osposobljenost za ispitivanja i istraživanja;
c) navode  o  angažiranom  tehničkom  osoblju  i  tehničkim  organima,  bez  obzira  na  to  da  li neposredno pripadaju dobavljaču;
d) uzorke,  opise  i/ili  fotografije  proizvoda  koji  su  predmet  isporuke,  a  čiju  je  vjerodostojnost dobavljač obavezan potvrditi ukoliko to ugovorni organ zahtijeva;
e) uvjerenja  koja  su  izdata  od  agencija  za  kontrolu  kvaliteta  čija  je  kompetentnost  priznata,  a kojima se, jasno utvrđenim referentnim navođenjem odgovarajućih specifikacija ili standarda, potvrđuje podobnost proizvoda;
f) u  slučaju  kada  su  proizvodi  koji  se  nabavljaju  složeni  ili  ukoliko  se,  izuzetno,  za  posebne namjene,  osigurava  provjera  proizvodnih  kapaciteta  dobavljača,  te,  ako  je  to  potrebno,  i njegovih  kapaciteta  za  proučavanje  i  istraživanje,  kao  i  mjera  za  kontrolu  kvaliteta,  koju provodi ugovorni organ ili koju u njegovo ime provodi nadležni zvanični organ zemlje u kojoj
je dobavljač registriran;
g) saopćenje / naznaka elemenata ugovora koje dobavljač namjerava podugovarati.

(3) U postupcima za dodjelu ugovora o javnoj nabavci usluga, ugovorni organ može od kandidata ili ponuđača zahtijevati da osiguraju jedno ili više od sljedećih sredstava, kao dokaz njihovih tehničkih i profesionalnih sposobnosti:

a) listu  glavnih  usluga  pruženih  u  posljednje  dvije  do  tri  godine,  s  ukupnim  vrijednosnim iznosima,  datumima  i  primaocima  uz  osiguranje  dokumenata  u  formi  potvrda  o  izvršenim uslugama  koje su izdali primaoci ili, ukoliko se takve  potvrde  ne  mogu osigurati iz razloga izvan kontrole pružaoca usluga, samo uz izjavu pružaoca usluga o izvršenim uslugama;
b) obrazovne i profesionalne kvalifikacije pružaoca usluga i/ili kvalifikacije njegovog rukovodećeg osoblja i naročito kvalifikacije lica, odnosno licâ koja su odgovorna za pružanje konkretnih usluga;
c) navode  o  angažiranom  tehničkom  osoblju  ili  tehničkim  organima,  bez  obzira  na  to  da  li neposredno pripadaju pružaocu usluga;
d) izjavu pružaoca usluga o prosječnom godišnjem broju zaposlenih i o broju rukovodnog osoblja u posljednje tri godine;
e) izjavu o tehničkoj opremljenosti i osposobljenosti i mjerama kojima raspolaže pružalac usluga za izvršenje konkretnih usluga i osiguranje kvaliteta;
f) u  slučaju  kada  su  usluge  koje  se  pružaju  složene  ili  ukoliko  se,  izuzetno,  osiguravaju  za posebne namjene, provjera tehničke opremljenosti i osposobljenosti pružaoca usluga te, ako je to  potrebno,  i  njegovih  kapaciteta  za  proučavanje  i  istraživanje,  kao  i  mjera  za  kontrolu kvaliteta, koju provodi ugovorni organ ili koju u njegovo ime provodi nadležni zvanični organ zemlje u kojoj je pružalac usluga registriran;
g) saopćenje/naznaka elemenata ugovora koje pružalac usluga  namjerava podugovarati.

(4) U  postupcima  za  dodjelu  ugovora  o  javnoj  nabavci  radova,  dokazi  o  tehničkim  i  profesionalnim sposobnostima kandidata ili ponuđača mogu se osigurati na jedan ili više od sljedećih načina:

a) lista   radova   koji   su   izvedeni   u   posljednje   tri   do   pet   godina   uz   prilaganje   potvrda   o zadovoljavajućoj izvedbi za najvažnije radove; potvrde uključuju vrijednost, vrijeme i lokaciju izvođenja radova i navode da li su radovi izvedeni u skladu s pravilima poslovanja i da li su propisno  okončani;  u  slučaju  kada  je  to  potrebno,  ove  potvrde  ugovornom  organu  direktno dostavlja određeni nadležni organ;
b) obrazovne  i  profesionalne  kvalifikacije  izvođača  radova,  kao  i/ili  kvalifikacije  njegovog rukovodnog osoblja, i naročito kvalifikacije lica, odnosno licâ koja su odgovorna za izvođenje konkretnih radova;
c) navode o angažiranom tehničkom osoblju ili tehničkim organima, naročito o onim zaduženim za kontrolu kvaliteta, bez obzira na to da li neposredno pripadaju izvođaču radova;
d) izjavu izvođača radova o prosječnom godišnjem broju zaposlenih i broju rukovodnog osoblja u posljednje tri godine;
e) izjavu o tehničkoj opremi koju izvođač ima na raspolaganju za izvođenje konkretnih radova;
f) izjavu o svakoj namjeri i predmetu podugovaranja.

(5) Ukoliko  u  tenderskoj  dokumentaciji  zahtijeva  osiguranje  uvjerenja  koja  izdaju  nadležni  organi,  a kojima  se  potvrđuje  da  dobavljač  zadovoljava  određene  standarde  osiguranja  kvaliteta,  ugovorni organ   dužan   je   pozvati   se   na   sisteme   osiguranja   kvaliteta   koji   se   baziraju   na   relevantnim međunarodnim  ili  standardiziranim  specifikacijama.  Ugovorni  organ  također  je  dužan  prihvatiti  i druge  dokaze  o  ekvivalentnim  mjerama  osiguranja  kvaliteta  od  dobavljača  koji  nemaju  pristupa takvim uvjerenjima ili mogućnosti da ih pribave u zadatom roku.

Član 27.
(Diskvalifikacija po osnovu sukoba interesa ili korupcije)

(1) Uvažavajući  zakone  u  Bosni  i  Hercegovini  o  državnoj  službi  kao  i  druge  relevantne  propise, ugovorni organ odbit će zahtjev za učešće u postupku javne nabavke ili ponudu ukoliko je kandidat ili ponuđač sadašnjem ili bivšem zaposleniku ugovornog organa dao ili je spreman dati mito, u vidu novčanih  sredstava  ili  u  bilo  kojem  nenovčanom  obliku,  kao  pokušaj  radi  ostvarivanja  uticaja  na radnju  ili  odluku  ili  tok  postupka  javne  nabavke.  Ugovorni  organ  će  u  pisanoj  formi  informirati ponuđača i direktora Agencije za javne nabavke o odbijanju takvog zahtjeva ili ponude i o razlozima odbijanja, te to konstatirati u Izvještaju o postupku javne nabavke.

(2) U  slučaju  da  zahtjevi  ili  ponude  koje  je  ugovorni  organ  primio  u  toku  postupka  javne  nabavke prouzrokuju ili mogu prouzrokovati bilo kakav sukob interesa, ugovorni organ će, djelujući u skladu s relevantnim zakonskim propisima u Bosni i Hercegovini ili odnosnim internim pravilima, osigurati efektivnu zaštitu svrsishodnog provođenja ovog zakona.

ODJELJAK V.
VOĐENJE POSTUPAKA

Član 28.
(Otvoreni postupak)

U provođenju otvorenog postupka ugovorni organ dužan je:

a) pripremiti  tendersku  dokumentaciju  u  skladu  s  odredbama  članova  13.  do  17.  i  u  skladu  s članom 21. ovog zakona;
b) objaviti obavještenje o javnoj nabavci u skladu s članovima 19. i 20. ovog zakona, pozivajući sve zainteresirane dobavljače da zatraže tendersku dokumentaciju, te da pripreme i podnesu ponude koje ispunjavaju uslove navedene u tenderskoj dokumentaciji;
c) dobavljačima osigurati tendersku dokumentaciju u skladu s odredbama člana 18. ovog zakona;
d) shodno   članu   33.   ovog   zakona,   organizirati   i   provesti   javno   otvaranje   blagovremeno primljenih ponuda;
e) verificirati kvalifikacije ponuđača prema kriterijima izbora utvrđenim u tenderskoj dokumentaciji u skladu s članovima 22. do 26. ovog zakona;
f) ocijeniti ponude koje su dostavili kvalificirani ponuđači prema kriterijima za dodjelu ugovora utvrđenim u tenderskoj dokumentaciji u skladu s članovima 34. do 37. ovog zakona i dodijeliti ugovor ponuđaču koji je dostavio najniže ocijenjenu prihvatljivu ponudu;
g) informirati ponuđače o odlukama donesenim u vezi sa ocjenom ponuda kako je predviđeno u članu 38. ovog zakona;
h) ponuditi ugovor najuspješnijem  ponuđaču u skladu s odredbama člana 39. ovog zakona.

Član 29.
(Ograničeni postupak)

U provođenju ograničenog postupka ugovorni organ dužan je:

a) pripremiti  tendersku  dokumentaciju  u  skladu  s  odredbama  članova  13.  do  17.  i  u  skladu  s članom 21. ovog zakona. Tenderska dokumentacija može biti pripremljena u dva dijela, koja odgovaraju pretkvalifikacionoj i tenderskoj fazi postupka;
b) objaviti  obavještenje  o  nabavci  u  skladu  s članovima  19.  i  20.  ovog  zakona,  pozivajući  sve zainteresirane  kandidate  da  zatraže  pretkvalifikacionu  dokumentaciju  (ukoliko  se  ona  daje odvojeno  od  obavještenja  o  nabavci)  i  da  podnesu  zahtjev  za  pretkvalifikaciju  prilažući potrebne informacije i dokumente;
c) dati   kandidatima   pretkvalifikacionu   dokumentaciju   (ukoliko   se   ona   daje   odvojeno   od obavještenja o nabavci) u skladu s odredbama člana 18. ovog zakona;
d) izvršiti izbor kandidata koji će biti pozvani da podnesu ponude na način utvrđen u članovima 22. do 26. ovog zakona;
e) informirati kandidate o odlukama donesenim u vezi s pretkvalifikacijom kako je predviđeno u članu 38. ovog zakona. Informiranje odabranih kandidata može se provesti u isto vrijeme kada se oni budu pozivali da podnesu ponude;
f) dati   tendersku   dokumentaciju   svim   odabranim   kandidatima   istovremeno,   u   skladu   s odredbama člana 18. ovog zakona, pozivajući ih da pripreme i podnesu ponudu koja ispunjava zahtjeve navedene u tenderskoj dokumentaciji;
g) organizirati i provesti javno otvaranje blagovremeno primljenih ponuda, kako je predviđeno u članu 33. ovog zakona;
h) ocijeniti  i  uporediti  otvorene  ponude  prema  kriterijima  za  dodjelu  ugovora  utvrđenim  u tenderskoj  dokumentaciji,  u  skladu  s  članovima  34.  do  37.  ovog  zakona,  i  dodijeliti  ugovor ponuđaču koji je dostavio najniže ocijenjenu prihvatljivu ponudu;
i) ponuđače informirati o odlukama donesenim u vezi sa ocjenom ponuda, kako je predviđeno u članu 38. ovog zakona;
j) ponuditi ugovor najuspješnijem ponuđaču u skladu s odredbama člana 39. ovog zakona.

Član 30.
(Vođenje pregovaračkog postupka)

(1) Ugovorni  organ  provodi  pregovarački  postupak  uz  objavljivanje  obavještenja  o  nabavci  pod sljedećim uslovima:

a) obavlja  pretkvalifikacioni  postupak  u  skladu  s  odredbama  člana  29.  ovog  zakona,  kako  je primjereno za pregovarački postupak;
b) poziva  najmanje  tri  kvalificirana  kandidata  da  podnesu  inicijalne  ponude  i  učestvuju  u pregovorima o tehničkim, ekonomskim, pravnim i drugim aspektima ugovora;
c) na osnovu rezultata obavljenih pregovora, poziva učesnike da podnesu svoje konačne ponude i među njima identificira najuspješnijeg ponuđača u skladu s kriterijima izbora prema članu 34. ovog zakona.

(2) Kada primjenjuje pregovarački postupak bez objave obavještenja o nabavci, ugovorni organ  dužan je:

a) u  slučaju  da  je  na  pregovore  pozvano  više  od  jednog  kandidata,  verificirati  da  li  su kvalifikacije  kandidata  u  skladu  s  kriterijima  navedenim  u  pozivu,  pregovarati  tehničke, ekonomske, pravne i druge aspekte ugovora i, na osnovu rezultata održanih pregovora, pozvati učesnike  da  podnesu  svoje  konačne  ponude  i  među  njima  odrediti  uspješnog  ponuđača  u skladu s kriterijima za dodjelu prema članu 34. ovog zakona;
b) u  slučaju  da  je  samo  jedan  kandidat  pozvan  na  pregovore,  verificirati  da  li  su  kvalifikacije kandidata  u  skladu  s  kriterijima  navedenim  u  pozivu,  i  pregovarati  tehničke,  ekonomske, pravne  i  druge  aspekte  ugovora  s  ciljem  postizanja  ekonomski  najpovoljnije  ponude  za ugovorni organ.

(3) Daljnje odredbe u vezi s vođenjem pregovaračkog postupka bit će određene u podzakonskim aktima.

Član 31.
(Zahtjevi u pogledu pregovaračkog postupka sa ili bez objavljivanja obavještenja o javnoj nabavci)

Tokom pregovaračkog postupka, ugovorni organ pridržava se sljedećih zahtjeva:

a) pregovori se vode sa svakim kandidatom odvojeno;
b) nijedna  informacija  dobijena  od  kandidata,  a  također  ni  informacije  o  rješenjima  koja  su predložili kandidati ne mogu se otkriti trećim licima bez prethodne saglasnosti tog kandidata;
c) svim kandidatima / ponuđačima postavit će se isti zahtjevi i pružit će im se iste informacije; mora biti osigurana jednakost tretmana prema svim  kandidatima / ponuđačima;
d) zapisnici i izvještaji o postupku pregovora sačinjavaju se u skladu s odredbama člana 41. ovog zakona.

Član 32.
(Okvirni sporazumi)

(1) Ugovorni   organ   može   zaključiti   okvirni   sporazum   samo   nakon   provedenog   otvorenog   ili ograničenog postupka u skladu s odredbama ovog zakona.

(2) Na  osnovu  okvirnog  sporazuma  zaključenog  u  skladu  sa  stavom  (1)  ovog  člana,  ugovorni  organ posljedično  će  imati  pravo  da  tokom  cijelog  ugovornog  perioda  zaključuje  ugovore  sa  uspješnim ponuđačem bez primjene postupaka utvrđenih u ovom zakonu u pogledu svakog od ugovora koji su dodijeljeni po osnovu okvirnog sporazuma.

(3) Ugovorni organ može razmotriti dodjelu okvirnog sporazuma samo uz postojanje jedne ili više niže navedenih okolnosti:

a) predmet ugovora su svakodnevne usluge ili potrošne robe, koje nisu klasificirane kao trajna sredstva;
b) predmet ugovora su robe ili usluge čije se cijene i uslovi isporuke često mijenjaju;
c) predmet ugovora su stalne popravke ili radovi na održavanju;
d) kada  ugovorni  organ  treba  dodijeliti  više  identičnih  ugovora  u  roku  od  jedne  godine,  a okvirnim sporazumom bi se omogućilo smanjenje troškova nabavke.

(4) Nakon zaključenja okvirnog sporazuma, njegove odredbe ne mogu se mijenjati.

(5) Ugovornim organima nije dopušteno korištenje okvirnih sporazuma na nepropisan način ili na način kojim se sprečava, ograničava ili ugrožava konkurencija.

ODJELJAK VI.
OCJENA I DODJELA UGOVORA

Član 33.
(Otvaranje ponuda)

(1) Ponude  se  otvaraju  na  javnom  otvaranju  ponuda  neposredno  nakon  isteka  roka  za  podnošenje ponuda, kako je navedeno u tenderskoj dokumentaciji.

(2) Ponude  se  otvaraju  na  sastanku  Komisije  za  nabavku  na  dan  i  sat  koji  su  navedeni  u  tenderskoj dokumentaciji.  Svi  dobavljači  koji  su  na  vrijeme  dostavili  ponude  ili  njihovi  predstavnici  imaju pravo prisustvovati postupku otvaranja ponuda. Izmjena krajnjeg roka za prijem ponuda uticat će na promjenu datuma otvaranja ponuda.

(3) Koverte otvara predsjedavajući Komisije za nabavke na otvorenom sastanku, bez obzira na to da li tom sastanku prisustvuju ponuđači ili njihovi predstavnici.

(4) Proceduru  otvaranja  koverti,  uključujući  i  onu  za  ponude  konsultantskih  usluga,  kao  i  pravila  o saopćavanju relevantnih informacija o sadržaju tendera propisat će podzakonski akti.

(5) Rezultati postupka javnog otvaranja ponuda unose se u zapisnik sastanka prema obrascu zapisnika koji utvrđuje Agencija za javne nabavke.

(6) Zapisnik o otvaranju ponuda dostavlja se svim ponuđačima odmah ili najkasnije u roku od tri dana, računajući od vremena otvaranja ponuda.

(7) Naknadni postupci analize ponuda, njihove ocjene i poređenja provode se na zatvorenom sastanku
Komisije.

Član 34.
(Kriteriji za dodjelu ugovora)

(1) Nakon izbora kvalificiranih kandidata ili ponuđača, kako je propisano članovima 22. do 26. ovog zakona, ugovorni organ dodjelu ugovora zasniva na jednom od sljedećih kriterija:
a) ili  ekonomski  najpovoljnije  ponude  za  ugovorni  organ,  a  po  osnovu  navedenih  kriterija  za evaluaciju  utvrđenih  kriterija  u  skladu  s  prirodom  i  svrhom  predmeta  konkretnog  javnog ugovora,  npr:  kvalitet,  cijena,  tehnička  sposobnost,  funkcionalne  i  ekološke  karakteristike, operativni  troškovi,  ekonomičnost,  postprodajni  servis  i  tehnička  pomoć,  datum  isporuke  i period isporuke ili period izvršenja;
b) ili najniže cijene tehnički zadovoljavajuće ponude.

(2) Ugovor se dodjeljuje odabranom ponuđaču koji je dostavio najniže ocijenjenu prihvatljivu ponudu u skladu s tačkama a) i b) stava (1) ovog člana.

Član 35.
(Ocjena ponuda)

(1) Ugovorni  organ  ocjenjuje  i  poredi  ponude  koje  su  podnijeli  kvalificirani  ponuđači,  primjenjujući kriterije  za  dodjelu  ugovora  navedene  u  tenderskoj  dokumentaciji  u  skladu  s  članom  34.  ovog zakona.

(2) U otvorenom i ograničenom postupku, pregovori između ugovornog organa i ponuđača o osnovnim aspektima ugovora, a naročito o cijeni, nisu dozvoljeni. Međutim, ugovorni organ može od ponuđačâ zahtijevati da pojasne svoje ponude bez unošenja bilo kakvih izmjena u sadržaj ponude.

Član 36.
(Neprirodno niske ponude)

(1) Ukoliko se, za dati ugovor, dostavljene ponude pokažu neprirodno  niskim u odnosu na robu, usluge ili radove koji su predmet ugovora, ugovorni organ će od ponuđača zahtijevati da opravda ponuđenu cijenu. Ako ponuđač ugovornom organu ne pruži zadovoljavajuće opravdanje, ugovorni organ ima pravo odbaciti ponudu.

(2) Da  bi  dobio  opravdanje  za  neprirodno  nisku  cijenu,  ugovorni  organ  u  pisanoj  formi  zahtijeva  da dotični ponuđač pruži detaljne informacije o relevantnim sastavnim elementima ponude, uključujući elemente cijene i kalkulacija. Ugovorni organ uzima u razmatranje objašnjenja koja se na primjeren način odnose na:

a) ekonomičnost proizvodnog procesa, pruženih usluga ili građevinske metode;
b) izabrana tehnička rješenja i/ili izuzetno pogodne uslove koje ponuđač ima za dostavu roba ili usluga ili za izvođenje radova;
c) originalnost posla, roba ili usluga koje je ponuđač ponudio;
d) usklađenost s važećim odredbama koje se odnose na radnu zaštitu i uslove rada na mjestu gdje
se izvodi rad, pruža usluga ili isporučuje roba.

Član 37.
(Preferencijalni tretman domaćeg)

Preferencijalni  tretman  za  domaće  može  biti  primijenjen  samo  u  mjeri  u  kojoj  to  dopuste  podzakonski akti.

ODJELJAK VII.
DUŽNOSTI NAKON DODJELE UGOVORA

Član 38.
(Obavještavanje kandidata i ponuđača o rezultatima)

(1) Ugovorni organ će istovremeno, a najkasnije u roku od sedam dana od donošenja odluke, pismeno obavijestiti  kandidate,  odnosno  ponuđače  koji  su  blagovremeno  podnijeli  zahtjeve  ili  ponude  o odlukama koje su donesene u pogledu pretkvalifikacije, ocjene ponuda ili obustavljanja postupka.

(2) Obavještenje  kandidatima,  kao  minimum,  obavezno  sadrži  podatke  o  tome  da  li  je  dati  kandidat zadovoljio pretkvalifikacije ili ne. U slučaju da nije, navode se razlozi.

(3) U obavještenju ponuđačima čija je ponuda odbijena obavezno se navode razlozi odbijanja.

(4) Obavještenje  svim  ponuđačima,  kao  minimum,  obavezno  sadrži  ime  ponuđača  kome  je  ugovor dodijeljen i razloge izbora te ponude u skladu s članom 9. ovog zakona.

(5) U slučaju da je postupak obustavljen, u obavještenju kandidatima ili ponuđačima navode se razlozi obustavljanja.

Član 39.
(Ugovori)

(1) Ugovorni  organ  nudi  ugovor  onom  kvalificiranom  ponuđaču  koji  je  dostavio  najniže  ocijenjenu prihvatljivu ponudu u skladu s odredbama članova 35. do 37. ovog zakona. Ugovor se zaključuje u skladu sa zakonima Bosne i Hercegovine o obligacijama. Nijedan ugovor ne može se zaključiti u periodu  od  15  dana  od  datuma  kada  su  ponuđači  obaviješteni  o  rezultatu  u  skladu  sa  stavom  (1) člana 38. ovog zakona.

(2) Ako dobavljač kojem je dostavljen prijedlog dodjele ugovora:

a) u pisanoj formi odbije dodjelu ugovora; ili
b) propusti da ostavi garanciju za izvršenje ugovora o nabavci, kako je propisano u tenderskoj dokumentaciji; ili
c) propusti da potpiše ugovor o nabavci; ili
d) odbije da zaključi ugovor pod uslovima navedenim u tenderskoj dokumentaciji;

ugovorni  organ  predlaže  dodjeljivanje  ugovora  onom  dobavljaču  čija  je  ponuda  po  redoslijedu odmah nakon ponude najuspješnijeg ponuđača koji je odbio dodjelu ugovora.

(3) Prilikom dodjele ugovora o nabavci, cijena navedena u najuspješnijoj ponudi, kao i uslovi utvrđeni u tenderskoj  dokumentaciji  ne  mogu  se  mijenjati.  Ukoliko  se  u  tenderskoj  dokumentaciji  dopušta odredba o varijabilnoj cijeni (cjenovna formula), zasnovana na određenim/definiranim objektivnim pravilima, takva odredba može biti unesena u ugovor.

(4) Dobavljač kojem je dodijeljen ugovor neće sklapati podugovor ni o jednom bitnom dijelu ugovora bez  prethodnog  pismenog  odobrenja  ugovornog  organa.  Elementi  ugovora  koji  se  podugovaraju  i identitet  podugovarača  obavezno  se  saopćavaju  ugovornom  organu  blagovremeno  prije  sklapanja podugovora.  Ugovorni  organ   obavijestit  će  dobavljača  o  svojoj  odluci  u  roku  od  15  dana  nakon prijema saopćenja, navodeći razloge u slučaju odbijanja. Dobavljač kojem je dodijeljen ugovor snosi punu odgovornost za realizaciju ugovora.

(5) Ugovorni organ u ugovoru postavlja uslov da dobavljač kojem je dodijeljen ugovor o javnoj nabavci nema pravo da zapošljava, u svrhu izvršenja ugovora o javnoj nabavci, fizička ili pravna lica koja su učestvovala u pripremi tenderske dokumentacije ili su bila u svojstvu člana ili stručnog lica koje je angažirala Komisija za nabavke, nadležna za dodjelu navedenog ugovora o javnoj nabavci, najmanje šest mjeseci po zaključenju ugovora.

Član 40.
(Obavještenje o dodjeli ugovora)

(1) Ugovorni  organ  u  skladu  s članom 20.  ovog  zakona  objavljuje  obavještenje  o  dodjeli  ugovora  na osnovu  rezultata  postupka  dodjele.  Takva  obavještenja  objavljuju  se  što  je  prije  moguće,  ali  ne kasnije od 30 dana po zaključenju ugovora.

(2) U  slučaju  da  je  u  skladu  s  članom  32.  ovog  zakona  zaključen  okvirni  sporazum,  ugovorni  organ objavljuje obavještenje o dodjeli ugovora na osnovu zaključenog okvirnog sporazuma i nije dužan objavljivati obavještenja o dodjeli svakog ugovora koji se zaključi na osnovu tog sporazuma.

(3) Obavještenje o dodjeli ugovora sadržava informacije koje reguliraju podzakonski akti.

Član 41.
(Izvještaj o postupku nabavke)

(1) Ugovorni  organ  priprema  izvještaj  o  svakom  postupku  dodjele  ugovora  koji  se  obavi  u  skladu  s odredbama ovog poglavlja, uključujući i slučajeve kada je zaključen okvirni sporazum.

(2) Izvještaj   uključuje   primjerene   informacije   zavisno   od  izabranog   postupka   dodjele.   Minimum informacija koje izvještaj sadrži utvrđuje se u podzakonskim aktima.

(3) Izvještaj  se  priprema  i  dostavlja  Agenciji  za  javne  nabavke  u  roku  od  15  dana  nakon  datuma okončanja  postupka  nabavke.  Agencija  za  javne  nabavke  utvrđuje  pravila  i  obrasce  za  dostavu izvještaja.

Član 42.
(Arhiviranje dokumenata)

Zaključeni ugovori o nabavci, zahtjevi, ponude, tenderska dokumentacija i dokumenti koji se odnose na ispitivanje i ocjenjivanje zahtjeva i ponuda, kao i drugi dokumenti vezani za nabavku, čuvaju se u skladu sa zakonima Bosne i Hercegovine koji se odnose na arhiviranje.

ODJELJAK VIII.
KONKURS ZA IZRADU IDEJNE PROJEKTNE DOKUMENTACIJE

Član 43.
(Provođenje konkursa za izradu idejnog rješenja)

(1) Konkurs za izradu idejnog rješenja oglašava se u skladu s odredbama članova 19. i 20. ovog zakona.

(2) Konkurs  za  izradu  idejnog  rješenja  provodi  se  kako  bi  se  odredio  učesnik  ili  učesnici  koji  su podnijeli najbolji plan ili idejni prijedlog kada se namjerava:

a) dodijeliti ugovor o pružanju usluga pobjedniku konkursa ili jednom od pobjednika konkursa.
U  ovom  slučaju  ugovorni  organ  može  se  opredijeliti  da  iza  postupka  konkursa  za  izradu idejnog rješenja uslijedi postupak dodjele ugovora o pružanju usluga i to putem pregovaračke procedure bez objave obavještenja o nabavci kako je navedeno u članu 11. stav (3) tačka c) ovog  zakona,  pozivajući  jednog  ili  više  pobjednika  konkursa  na  pregovore  o  uslovima ugovora; ili
b) osigurati nagrade pobjedniku ili pobjednicima konkursa ili druge nagrade za učešće.

(3) Ugovorni organ utvrdit će pravila za organizaciju konkursa za izradu idejnog rješenja i uključiti ih u tendersku dokumentaciju pripremljenu na primjeren način u skladu s članom 13. ovog zakona.

(4) I pravnim i fizičkim licima dozvoljeno je da učestvuju u konkursu za izradu idejnog rješenja.

(5) Prihvatanje učesnika u konkursu za izradu idejnog rješenja ne može se ograničavati pozivanjem na određenu teritoriju niti se može provoditi drugo ograničenje diskriminatornog karaktera.

(6) Ugovorni  organ  može  se  odlučiti  na  provođenje  pretkvalifikacionog  izbora  kandidata,  koje  će pozvati da dostave svoje idejne projekte. U tom slučaju, ugovorni organ određuje nediskriminatorne kvalifikacijske   kriterije   koji   mogu   osigurati   stvarnu   konkurenciju   i   navodi   ih   u   tenderskoj dokumentaciji.

Član 44.
(Konkursna komisija)

(1) Projekte  koje  su  ponuđači  blagovremeno  podnijeli  ocjenjuje  Konkursna  komisija,  koju  formira ugovorni  organ  ili  ovlašteni  organ.  Ugovorni  organ  dužan  je  u  potpunosti  ovlastiti  Konkursnu komisiju   za   ocjene   projekata   i   određivanje   jednog   ili   više   pobjednika.   Konkursna   komisija sastavljena je isključivo od fizičkih lica koja su nezavisna od učesnika u konkursu. Samo se fizička lica  besprijekorne  reputacije  koja  su  potpisala  Izjavu  o  nepristrasnosti  i  Izjavu  o  povjerljivosti imenuju za članove Komisije. U slučaju kada se od učesnika u konkursu zahtijeva posebna stručna kvalifikacija, Konkursna komisija formirat će se uz zastupljenost stručnjaka tražene kvalifikacije.

(2) Konkursna  komisija  je  samostalna  u  donošenju  svojih  odluka  ili  mišljenja.  Ocjenjuju  se  samo anonimno prijavljeni projekti. Konkursna komisija može saznati ime uspješnog učesnika, odnosno uspješnih  učesnika  isključivo  nakon  što  donese  odluku  u  vezi  s  jednim  ili  više  najboljih  idejnih rješenja ili projekata.

(3) Projekti se ocjenjuju prema kriterijima za ocjenjivanje utvrđenim u tenderskoj dokumentaciji, a oni ne moraju nužno biti zasnovani na najnižoj cijeni ili ekonomski najpovoljnijoj ponudi.

(4) Konkursna komisija odlučuje isključivo na svojim sastancima. Na sastancima Konkursne komisije vode se zapisnici, koji su sastavni dio Izvještaja o postupku, a on se sačinjava i dostavlja Agenciji za javne nabavke, u skladu s odredbama člana 41. ovog zakona.

POGLAVLJE III.
DODJELA UGOVORA ISPOD DOMAĆIH VRIJEDNOSNIH RAZREDA

Član 45.
(Vrste postupaka za dodjelu ugovora ispod domaćih vrijednosnih razreda)

(1) Ugovor o nabavci roba, usluga ili radova čiju je vrijednost ugovorni organ procijenio na iznos koji je niži od domaćeg vrijednosnog razreda iz stava (2) člana 6. ovog zakona može se dodijeliti u jednom od sljedećih postupaka:
a) kroz  postupak  koji  je  utvrđen  u  članovima  10.  i  11.  ovog  zakona,  prema  uslovima  iz  tih članova i u skladu s Pravilima iz Poglavlja II. ovog zakona; ili
b) kroz postupak konkurentskog zahtjeva za dostavljanje ponuda u skladu s odredbama člana 46. ovog zakona i stava (2) ovog člana.

(2) Ugovor za nabavku roba, usluga ili radova čiju je vrijednost ugovorni organ procijenio u skladu s odredbama stavova (5) do (8) člana 6. ovog zakona na iznos koji je jednak ili manji od 3.000,00 KM može  se  dodijeliti  putem  direktnog  sporazuma,  u  skladu  s  odredbama  člana  47.  ovog  zakona. Ugovorni organ dužan je osigurati da ukupna godišnja vrijednost takvih kupovina ne prelazi 10% njegovog ukupnog godišnjeg budžeta za nabavke.

(3) Ugovorni  organ  priprema  i  dostavlja  izvještaj  Agenciji  za  javne  nabavke  o  svakom  ugovoru dodijeljenom  u  skladu  s  odredbama  ovog  poglavlja,  kako  je  određeno  u  podzakonskim  aktima  i prema obrascu izvještaja koji utvrdi Agencija za javne nabavke. Svi dokumenti koji se odnose na dodjelu ugovora čuvaju se u skladu s članom 42. ovog zakona.

Član 46.
(Konkurentski zahtjev za dostavljanje ponuda)

(1) Konkurentski zahtjev za dostavljanje ponuda je postupak u kojem ugovorni organ, radi dodjeljivanja konkretnog  ugovora  u  skladu  s  odredbama  stavova  (3)  do  (6)  ovog  člana,  upućuje  zahtjev  za dostavljanje ponuda za snabdijevanje robama, uslugama ili radovima određenom broju dobavljača, davalaca usluga ili izvođača radova, a pri tome taj broj nije manji od tri.

(2) Ugovorni organ može dodatno objaviti odgovarajuće obavještenje u “Službenom glasniku Bosne i Hercegovine”.

(3) Zahtjev  za  ponude  iz  stava  (1)  ovog  člana  obuhvata  adekvatne  i  dovoljne  informacije  na  osnovu kojih dobavljači mogu pripremiti svoje ponude na stvarno konkurentskom osnovu. Zahtjev također sadrži  i  precizan  rok  i  mjesto  prijema  ponuda.  Dodjela  ugovora  isključivo  se  zasniva  na  najnižoj cijeni u skladu s tačkom b) člana 34. ovog zakona.

(4) Svaki dobavljač, pružalac usluga ili izvođač radova može ponuditi samo jednu cijenu, koju nakon dostavljanja ponude ne može mijenjati. O ponuđenoj cijeni se ne pregovara.

(5) Ugovorni organ ocjenjuje primljene ponude nakon isteka roka spomenutog u stavu (3) ovog člana na osnovu kriterija koji su utvrđeni u skladu sa stavom (3) ovog člana. Ukoliko su prikupljene najmanje tri  odgovarajuće  ponude,  ugovorni  organ  ugovor  dodjeljuje  onom  dobavljaču,  davaocu  usluga  ili izvođaču radova koji zadovoljava kriterije za dodjelu navedene u zahtjevu za dostavljanje ponuda.

(6) U slučaju kada su prikupljene manje od tri odgovarajuće ponude, ugovorni organ poništava postupak i  započinje  naredni  obnovljeni  postupak.  Međutim,  ukoliko  se  ugovorni  organ  u  prethodnom postupku  opredijelio  na  dodatno  objavljivanje  obavještenja  iz  stava  (2)  ovog  člana,  tada  se  ne zahtijeva ponavljanje postupka u slučaju prijema manje od tri odgovarajuće ponude i ugovorni organ u tom slučaju može neposredno pristupiti dodjeljivanju ugovora dobavljaču čija ponuda zadovoljava kriterije navedene u zahtjevu za dostavljanje ponuda, u skladu s odredbama članova 38. i 39. ovog zakona.

(7) Agencija za javne nabavke priprema obrasce i/ili standardne dokumente koji se koriste u postupku konkurentskog zahtjeva za podnošenje ponuda.

Član 47.
(Direktni sporazum)

Direktni sporazum podrazumijeva postupak u kojem ugovorni organ prikuplja prijedlog cijene ili ponudu od  pojedinačnog  dobavljača,  davaoca  usluga  ili  izvođača  radova  i  pregovara  ili  prihvata  tu  cijenu  kao uslov za konačni sporazum. Takav postupak definira se u internom pravilniku ugovornog organa, koji ga utvrđuje u skladu s modelom koji priprema Agencija za javne nabavke.

POGLAVLJE  IV. PRIMJENA ZAKONA

ODJELJAK I. INSTITUCIJE

Član 48.
(Agencija za javne nabavke)

(1) Agencija za javne nabavke (u daljnjem tekstu: Agencija) ovim zakonom se osniva kao  samostalna, upravna organizacija sa statusom pravnog lica. Agencija će imati sjedište u Sarajevu i posjedovat će pečat u skladu sa Zakonom o pečatu institucija Bosne i Hercegovine (“Službeni glasnik BiH”, br. 12/98; 14/03).

(2) Agencija  će  imati  dvije  filijale  sa  sjedištem  u  Banjoj  Luci  i  Mostaru.  Filijale  neće  imati  status pravnih  lica  i  neće  biti  ovlaštene  da  donose  odluke  bez  odobrenja  Agencije.  One  će  imati  pečate identične pečatu Agencije, koji će kao jedinu dopuštenu razliku dodatno sadržavati naziv i lokaciju filijale.

(3) Agencija će početi s radom u roku od tri mjeseca od stupanja na snagu ovog zakona.

(4) Uloga Agencije je da osigura pravilno provođenje ovog zakona. Detaljne nadležnosti Agencije bit će definirane u podzakonskim aktima. Nadležnosti Agencije će obavezno uključivati:

a) predlaganje izmjena i dopuna ovog zakona i pratećih podzakonskih akata, u cilju osiguranja njihove djelotvornosti i svrsishodnosti;

b) unapređenje informiranosti ugovornih organa i dobavljača o propisima o javnim nabavkama i njihovim ciljevima, postupcima i metodama;

c) objavljivanje priručnika i uputstava, kao i izrada i ažuriranje standardnih obrazaca i modela, u skladu s odredbama ovog zakona i pratećih podzakonskih akata, namijenjenih ugovornim organima;

d) pružanje tehničke i savjetodavne pomoći i ugovornim organima i dobavljačima u vezi s primjenom i tumačenjem odredbi ovog zakona i pratećih podzakonskih akata;

e) uspostava sistema za praćenje ugovornih organa u vezi s primjenom ovog zakona;

f) prikupljanje, analiza i objavljivanje informacija u vezi s postupcima javnih nabavki i dodijeljenim ugovorima o javnim nabavkama;

g) razvijanje elektronskog informacionog sistema dostupnog na cijeloj teritoriji Bosne i Hercegovine, koji bi dodatno, pored “Službenog glasnika”, objavljivao tendersku dokumentaciju;

h) pokretanje i podrška razvoju prakse elektronskih nabavki i komunikacija u oblasti javnih nabavki;

i) objavljivanje informacija u vezi s obukom, objavljivanje priručnika i druge vrste pomoći na planu profesionalnog razvoja u području javnih nabavki;

j) vođenje evidencije akreditiranih predavača iz oblasti javnih nabavki;

k) podnošenje godišnjih izvještaja Vijeću ministara Bosne i Hercegovine.

(5) Agencija ima direktora i Odbor .

(6) Direktor Agencije donosi Pravilnik o unutrašnjoj organizaciji Agencije u roku od dva mjeseca nakon uspostavljanja Agencije .

(7) Odbor Agencije daje saglasnost na podzakonske akte koje donosi direktor Agencije.

(8) U  skladu  s  odredbama  Zakona  o  državnoj  službi  u  institucijama  Bosne  i  Hercegovine  (“Službeni glasnik  BiH”,  br.  12/02,  19/02,  35/03,  4/04,  17/04,  26/04  i  37/04),  Vijeće  ministara  Bosne  i Hercegovine imenuje direktora sa statusom sekretara s posebnim zadatkom na period od pet godina s  mogućnošću  jednog  ponovnog  imenovanja.  Direktora  može  razriješiti  dužnosti  Vijeće  ministara Bosne i Hercegovine, na prijedlog Odbora, a u skladu s odredbama Zakona o državnoj službi Bosne i Hercegovine.

(9) Odbor  Agencije  sastoji  se  od  sedam  članova.  Članovi  su:  ministar  finansija  i  trezora  Bosne  i Hercegovine,  ministar  finansija  Federacije  Bosne  i  Hercegovine,  ministar  finansija  Republike Srpske i četiri stručnjaka koji su izabrani putem javnog konkursa na način predviđen podzakonskim aktima.  Gradonačelnik  Brčko  Distrikta  imenuje  u  Odbor  jednog  posmatrača  iz  Brčko  Distrikta. Direktor  Agencije  ima  status  posmatrača  u  Odboru.  Članovi  Odbora,  osim  ministara  ili  njihovih predstavnika,  uključujući  posmatrača  iz  Brčko  Distrikta,  imaju  petogodišnji  mandat  u  Odboru,  uz mogućnost jednog ponovnog imenovanja.

(10)  Članovi Odbora većinom glasova između sebe biraju predsjedavajućeg na period od dvije godine. Odbor  se  sastaje  jednom  u  tri  mjeseca  ili  češće,  ukoliko  predsjedavajući  to  ocijeni  potrebnim. Agencija  Odboru  osigurava  odgovarajuća  sredstva  i  kadrovsku  podršku  kako  bi  Odboru  bilo omogućeno da izvršava svoje dužnosti u skladu s ovim zakonom.

(11)  Svi  ugovorni  organi  s  teritorije  Bosne  i  Hercegovine  obavezni  su  sarađivati  s  Agencijom,  njenim direktorom  i  Odborom  kada  oni  obavljaju  svoje  aktivnosti  koje  proističu  iz  okvira  nadležnosti utvrđenih ovim zakonom i pratećim podzakonskim aktima.

Član 49.
(Ured za razmatranje žalbi)

(1) Provođenje odredbi ovog zakona osigurat će se postupkom utvrđenim u Odjeljku II. ovog poglavlja, koji će kao drugostepeni organ voditi Ured za razmatranje žalbi (u daljnjem tekstu: URŽ).

(2) URŽ se ovim zakonom osniva kao samostalna, upravna organizacija sa statusom pravnog lica. URŽ će imati sjedište u Sarajevu i posjedovat će pečat u skladu sa Zakonom o pečatu institucija Bosne i Hercegovine (“Službeni glasnik BiH”, br. 12/98; 14/03).

(3) URŽ će početi s radom u roku od tri mjeseca od stupanja na snagu ovog zakona.

(4) Predsjedavajući URŽ-a donosi Pravilnik o unutrašnjoj organizaciji URŽ-a u roku od dva mjeseca od uspostavljanja URŽ-a.

(5) URŽ se sastoji od tri člana, koji se biraju iz reda priznatih stručnjaka upravnog prava i/ili upravnog postupka, koji imaju status jednak statusu nezavisnih sudija, nespojiv s obavljanjem bilo koje druge neposredne ili posredne, stalne ili povremene dužnosti , sa izuzetkom akademskih aktivnosti, i tri člana, koji su stručnjaci u oblasti izvođenja radova, javnih nabavki, transporta i strateškog poslovnog upravljanja, a izabrani su putem javnog konkursa na način predviđen podzakonskim aktima.

(6) Po   okončanju   javnog   konkursa,   Vijeće   ministara   predlaže   Parlamentarnoj   skupštini   Bosne   i Hercegovine  članove  URŽ-a,  uzimajući  u  obzir  da  dva  člana  budu  iz  Federacije  BiH  i  jedan  iz Republike Srpske.

(7) Članove URŽ-a imenuje Parlamentarna skupština Bosne i Hercegovine.

(8) URŽ dostavlja godišnje izvještaje Parlamentarnoj skupštini Bosne i Hercegovine.

ODJELJAK II. POSTUPAK REVIZIJE

Član 50.
(Prigovori)

Svaki  dobavljač  koji  ima  legitiman  interes  za  konkretan  ugovor  o  javnoj  nabavci  i  koji  smatra  da  je ugovorni organ u toku konkretnog postupka dodjele ugovora prekršio jednu ili više odredbi ovog zakona i/ili pratećih podzakonskih akata ima pravo uložiti prigovor na postupak, na način i u rokovima utvrđenim u članu 51. ovog zakona.

Član 51.
(Postupak i rokovi za podnošenje i razmatranje prigovora)

(1) Prigovor se podnosi odnosnom ugovornom organu kao prvostepenoj instanci u žalbenom postupku, u  pisanoj  formi,  u  roku  od  pet  dana  od  dana  kada je podnosilac saznao ili je trebalo da  sazna za navodnu povredu ovog zakona, i ne kasnije od jedne godine od datuma navodne povrede.

(2) Po prijemu pismenog prigovora, ugovorni organ obustavlja postupak dodjele ugovora u toku dok se prigovor u potpunosti ne razmotri i ne donese odluka prije isteka roka utvrđenog u stavu (4) ovog člana.

(3) Ugovorni organ dužan je , ukoliko je to potrebno, produžiti rokove za postupak dodjele ugovora za period trajanja obustave iz stava (2) ovog člana. U slučaju da zbog razmatranja prigovora dođe do promjene  rokova  postupka  dodjele  ugovora  o  kojima  su  dobavljači  bili  prethodno  obaviješteni, ugovorni organ će im o tome uputiti obavještenje , navodeći razloge za produženje rokova.

(4) Ugovorni organ obavezan je razmotriti prigovor i donijeti obrazloženu odluku u roku od pet dana od prijema prigovora i najkasnije narednog radnog dana obavijestiti podnosioca prigovora o donesenoj odluci i istovremeno je obrazložiti.

(5) Ako  ugovorni  organ  propusti  da  razmotri  prigovor  u  roku  utvrđenom  u  stavu  (4)  ovog  člana  ili prigovor odbije, podnosilac prigovora može uložiti pismenu žalbu URŽ-u u roku od pet dana počev od  prvog  radnog  dana  nakon  isteka  roka  utvrđenog  u  stavu  (4)  ovog  člana,  ili,  u  slučaju  da  je ugovorni organ odbio prigovor u prvostepenom postupku, od datuma kada je ugovorni organ o tome obavijestio podnosioca prigovora. Kopija pismene žalbe istovremeno će biti dostavljena ugovornom organu.

(6) Po prijemu kopije pismene žalbe podnosioca, ugovorni organ obustavit će postupak dodjele ugovora u toku na period od pet dana, osim ako URŽ ne izda drugačije pismene instrukcije.

(7) Stavovi (5) i (6) ovog člana ne primjenjuju se u slučaju postupka direktnog sporazuma prema stavu (2) člana 45. ovog zakona.

Član 52.
(Ovlaštenja Ureda za razmatranje žalbi)

(1) Po  prijemu  žalbe  u  pismenoj  formi,  URŽ  će  se  uvjeriti  da  je  ugovorni  organ  obustavio  postupak dodjele ugovora u toku na period od pet dana, osim ukoliko mu URŽ drugačije naloži. Prije isteka ovog roka, URŽ donosi odluku o tome da li će se izdati privremeni nalog u skladu sa stavom (2) ovog člana i o tome obavještava ugovorni organ najkasnije narednog radnog dana.

(2) U  bilo  kom  trenutku  nakon  prijema  žalbe,  a  prije  zaključenja  ugovora,  URŽ  može,  putem privremenog  naloga  i  u  očekivanju  svoje  konačne  odluke  po  žalbi,  obustaviti  postupak  dodjele ugovora  na  koji  se  odnosi  navodna  povreda  ili  obustaviti  provođenje  bilo  koje  odluke  ili  radnje ugovornog organa za vrijeme odvijanja postupka, u sljedećim slučajevima:

a)  s obzirom na informacije kojima raspolaže URŽ, vjerovatno je da će žalba biti riješena u korist žalbenika, i/ili
b)  odluka o obustavi postupka ne bi prouzrokovala nesrazmjernu štetu na račun javnog interesa, ugovornog organa ili ponuđača.

(3) Prije  zaključenja  ugovora  o  javnoj  nabavci,  URŽ  je,  ukoliko  smatra  da  je  odluka  ili  radnja ugovornog organa narušila bilo koju obavezu iz ovog zakona, ovlašten da:

a) sačini izjavu u vezi s pravnim pravilima ili principima koji se odnose na predmet žalbe;
b)  u cjelini ili djelimično poništi bilo koji akt ili odluku ugovornog organa koji nisu u skladu s ovim  zakonom,  što  podrazumijeva  i  ovlaštenje  za  otklanjanje  bilo  koje  tehničke  ili  druge specifikacije koja nije u skladu s ovim zakonom;
c) izda nalog ugovornom organu da otkloni svaku povredu i da nastavi postupak dodjele ugovora u skladu s tim;
d) izda nalog za prekid postupka dodjele ugovora;
e)  donese odluku o naknadi štete žalbeniku, koji je, kao ponuđač, a zbog počinjene povrede ovog zakona, pretrpio gubitak ili štetu.

(4)  Nakon  zaključenja  ugovora  o  javnoj  nabavci,  URŽ  je,  ukoliko  smatra  da  je  odluka  ili  radnja ugovornog organa narušila bilo koju obavezu iz ovoga zakona, ovlašten da:

a)  sačini  izjavu  u  vezi  s  pravnim  pravilima  ili  principima  koji  se  odnose  na  predmet  žalbe  i, ukoliko je to opravdano;
b)  dodijeli  naknadu  štete  žalbeniku,  koji  je,  kao  ponuđač,  a  zbog  počinjene  povrede  ovoga zakona, pretrpio gubitak ili štetu.

(5) Visina odštete koja se dodjeljuje u skladu s ovim stavom ograničena je do iznosa troškova pripreme ponude  ili  do  10%  ponuđačeve  ponuđene  cijene,  zavisno  od  toga  koji  je  od  ova  dva  iznosa  veći. URŽ može, ukoliko smatra da je odluka ili radnja ugovornog organa narušila bilo koju obavezu iz ovog zakona, ugovornom organu naložiti da žalbeniku nadoknadi troškove žalbenog postupka.

(6) Na odluku URŽ-a može se podnijeti tužba nadležnom sudu Bosne i Hercegovine u roku od 45 dana od  datuma  kada  je  ta  odluka  upućena  žalbeniku.  U  slučaju  da  tužba  nije  podnesena  sudu  u predviđenom   roku,   odluka   URŽ-a   je   konačna.   Sud   postaje   nadležan   tek   po   okončanju administrativnog žalbenog postupka pred URŽ-om.

(7) U  slučaju  da  URŽ  smatra  da  je  službeno  lice  ugovornog  organa  izvršilo  promišljenu  i  namjernu povredu  ovog  zakona,  ugrožavajući  time  njegovu  svrhu  navedenu  u  članu  1.  ovog  zakona,  URŽ, pored ovlaštenja navedenih u stavovima od (1) do (5) ovog člana, može:

a) da podnese prekršajnu ili krivičnu prijavu nadležnom sudu; ili
b) izreći novčane kazne u iznosu do 4.000,00 KM .

(8) U  skladu  s  odredbama  ovog  člana,  podzakonskim  aktima  regulirat  će  se  procedure  rada  URŽ-a, uključujući i objavljivanje godišnjeg izvještaja o aktivnostima URŽ-a.

POGLAVLJE V.
USVAJANJE PODZAKONSKIH AKATA

Član 53.
(Podzakonski akti)

U  roku  od  30  dana  od  stupanja  na  snagu  ovog  zakona,  Vijeće  ministara  Bosne  i  Hercegovine  će,  na prijedlog  ministra  finansija  i  trezora  Bosne  i  Hercegovine,  usvojiti  podzakonske  akte  u  kojima  će  biti pojašnjene postavke ovoga zakona u skladu s njegovim odredbama, a posebno u smislu članova 1., 4., 6.,
7., 12., 13., 18., 19., 20., 30., 37., 40., 41., 45., 48., 49., 50. i 52. ovog zakona.

POGLAVLJE VI.
PRIJELAZNE ODREDBE, PRESTANAK VAŽENJA, STUPANJE NA SNAGU

Član 54.
(Privremeno vršenje nadležnosti Agencije za javne nabavke i Ureda za razmatranje žalbi)

(1) U prijelaznom periodu od tri mjeseca od stupanja na snagu ovog zakona, nadležnosti Agencije za javne nabavke vršit će Ministarstvo finansija i trezora Bosne i Hercegovine.

(2) U  prijelaznom  periodu  od  tri  mjeseca  od  stupanja  na  snagu  ovog  zakona,  nadležnosti  Ureda  za razmatranje  žalbi  vršit  će  Ministarstvo  finansija  i  trezora  Bosne  i  Hercegovine,  Ministarstvo finansija Republike Srpske i Ministarstvo finansija Federacije Bosne i Hercegovine, svako u okviru svojih nadležnosti.

Član 55.
(Okončanje započetih postupaka dodjele ugovora)

Sve radnje u postupcima javne nabavke koje su započete objavljivanjem obavještenja o nabavci, u skladu sa do tada važećim propisima o javnim nabavkama u Bosni i Hercegovini, prije stupanja na snagu ovoga zakona,  i  za  koje  nije  zaključen  ugovor  o  nabavci  ili  protiv  kojih  se  vodi  sudski  ili  bilo  koji  drugi postupak,  bit  će  okončane  u  skladu  s  propisima  o  javnim  nabavkama  do  tada  važećim  u  Bosni  i Hercegovini.

Član 56.
(Prestanak važenja)

(1) Nakon  stupanja  na  snagu  ovog  zakona  prestaje  važiti  Odluka  o  postupku  nabavke  roba,  usluga  i ustupanju   radova   za   potrebe   institucija   Bosne   i   Hercegovine   (“Službeni   glasnik   Bosne   i Hercegovine”, br. 13/03 i 7/04) kao i svi ostali propisi koji su regulirali materiju propisanu ovim zakonom, uz izuzeće slučajeva iz člana 55. ovog zakona.

(2) U roku od 60 dana nakon stupanja na snagu ovog zakona, nadležni organi entiteta i Brčko Distrikta Bosne i Hercegovine stavljaju van snage Zakon o postupku nabavke robe, usluga i ustupanju radova RS-a  (“Službene  novine  RS-a”, br.  20/01);  Uredbu  o  postupku nabavke  roba,  o  uslugama  i ustupanju radova u FBiH (“Službeni glasnik FBiH”, br. 40/03, 58/03 i 11/04); Pravilnik o postupku nabavke  robe,  obavljanju  usluga  i  ustupanju  radova  u  Brčko  Distriktu  Bosne  i  Hercegovine (“Službeni glasnik Brčko Distrikta”, br. 14/02), kao i sve ostale propise koji su regulirali materiju utvrđenu ovim zakonom, uz izuzeće slučajeva iz člana 55. ovog zakona. Ovaj zakon primjenjivat će se u entitetima i Brčko Distriktu.

Član 57.
(Stupanje na snagu)

Ovaj  zakon  stupit  će  na  snagu  osmog  dana  nakon  objavljivanja  u  “Službenom  glasniku  Bosne  i Hercegovine”, a objavit će se i u službenim glasilima entiteta i Brčko Distrikta Bosne i Hercegovine.

